Oznámenie Komisie - Monitorovacia správa o stave pripravenosti Bulharska a Rumunska na členstvo v EÚ /* KOM/2006/0549 v konečnom znení */





[pic] | KOMISIA EURÓPSKYCH SPOLOČENSTIEV | Brusel, 26.9.2006 KOM(2006) 549 v konečnom znení OZNÁMENIE KOMISIE Monitorovacia správa o stave pripravenosti Bulharska a Rumunska na členstvo v EÚ OBSAH 1. Úvod 3 2. Zhrnutie záverov monitorovania 3 2.1. Bulharsko 3 2.2. Rumunsko 5 3. Ochranné a ďalšie opatrenia 6 3.1. Nástroje uplatniteľné vo všetkých členských štátoch 7 3.2. Nástroje založené na Zmluve o pristúpení 8 3.3. Sprievodné opatrenia očakávané v súvislosti s pristúpením Bulharska a Rumunska 9 3.3.1. Justícia a boj proti korupcii 9 3.3.2. Poľnohospodárske fondy 11 3.3.3. Bezpečnosť potravín 11 3.3.4. Bezpečnosť letectva 12 4. Záver 12 PRÍLOHA BULHARSKO 14 PRÍLOHA RUMUNSKO 33 1. Úvod V roku 2002 Európska rada oznámila svoj zámer privítať v roku 2007 v Európskej únii Bulharsko a Rumunsko, ak pri plnení kritérií pre členstvo dosiahnu dostatočný pokrok. Prístupové rokovania sa ukončili v decembri 2004. V apríli 2005 bola podpísaná Zmluva o pristúpení[1]. Túto zmluvu doposiaľ ratifikovalo Bulharsko, Rumunsko a 21 členských štátov. V zostávajúcich štyroch členských štátoch ratifikácia práve prebieha. V tejto zmluve sa uvádza, že Bulharsko a Rumunsko pristúpia k EÚ 1. januára 2007, pokiaľ Rada na základe odporúčania Komisie nerozhodne o odklade pristúpenia jednej alebo druhej krajiny na 1. január 2008. V správe z mája 2006[2] Komisia konštatovala, že by obe krajiny mali byť na členstvo pripravené k 1. januáru 2007, ak vyriešia množstvo neuzavretých otázok. Komisia tiež uviedla, že o stave pripravenosti oboch krajín opäť podá správu do začiatku októbra. V tejto správe sa nachádza prehľad hodnotenia pokroku oboch krajín od mája 2006, ktoré vykonala Komisia. Potvrdzuje sa v nej, že Bulharsko a Rumunsko dosiahli ďalší pokrok, aby dokončili svoje prípravy na členstvo, pričom preukázali svoju schopnosť uplatňovať od 1. januára 2007 zásady a právne predpisy EÚ. Dosiahli vysoký stupeň zosúladenia. Komisia však taktiež odhalila viacero oblastí, v ktorých pretrvávajú obavy, ako aj oblasti, v ktorých bude iniciovať príslušné opatrenia na zabezpečenie riadneho fungovania EÚ, pokiaľ krajiny nepodniknú okamžité nápravné kroky. Obom krajinám sa dôrazne odporúča, aby riadne využili mesiace pred pristúpením s cieľom vyriešiť zostávajúce problémy. 2. ZHRNUTIE ZÁVEROV MONITOROVANIA V tomto oddiele sa sumarizuje pokrok, ktorý každá krajina dosiahla od mája 2006. V správe sa dôraz kladie najmä na tie oblasti, ktoré sa v závere správy z mája 2006 podčiarkujú ako oblasti vyžadujúce okamžité opatrenia alebo ďalšie úsilie. V prípade Bulharska ide o justičný systém, boj proti korupcii, policajnú spoluprácu a boj proti organizovanému zločinu, pranie špinavých peňazí, integrovaný administratívny a kontrolný systém (IACS) v poľnohospodárstve, prenosné spongiformné encefalopatie (TSE) a finančnú kontrolu. V prípade Rumunska ide o oblasti justičného systému a boja proti korupcii, ako aj o IACS, platobné agentúry, TSE a prepojenie daňových systémov. V správe sa okrem toho stručne zdôrazňuje pokrok, ktorý sa dosiahol v súvislosti s politickými a ekonomickými kritériami a kritériami acquis . 2.1. Bulharsko V oblasti reformy justičného systému sa dosiahol určitý pokrok. Prijali sa pravidlá, ktorými sa zavádzajú objektívne postupy menovania a hodnotenia sudcov. Zavedením zrýchlených postupov sa zlepšilo prípravné konanie. Nevyhnutná je ďalšia reforma Najvyššej súdnej rady, najmä pokiaľ ide o jej zodpovednosť a schopnosť efektívne riadiť súdnictvo, s cieľom zaistiť transparentnosť a účinnosť justičných procesov. Ťažkosti pretrvávajú pri implementovaní postupov trestného konania. Doposiaľ sa neprijal občiansky súdny poriadok ani zákon o justičnom systéme. Treba prijať zmeny a doplnenia ústavy. Legislatívny rámec boja proti korupcii sa zlepšil vďaka prijatiu zmien a doplnení zákona o politických stranách a zákona o zverejňovaní majetku osôb zastávajúcich vysoké štátne funkcie. Všetci ministri zverejnili svoje majetkové priznania na internete. Vyskytlo sa však niekoľko konkrétnych prípadov vyšetrovania, stíhania alebo obžaloby vo veci korupcie na najvyšších miestach. Problémom ostáva korupcia. Obzvlášť náchylná na ňu je verejná správa, vrátane daňových úradov na hraniciach a miestne samosprávy. V oblasti prania špinavých peňazí sú bulharské právne predpisy v súčasnosti väčšinou v súlade s acquis . Implementácia právnych predpisov je však zatiaľ obmedzená a doposiaľ nemožno vykázať žiadne úspešné stíhanie vo veci prania špinavých peňazí. Počet úspešných prípadov zakončených stíhaním v súvislosti s organizovaným zločinom je stále malý. Treba ešte zaviesť spoľahlivú štatistiku trestnej činnosti. Zvýšila sa miera presadzovania práva a zaznamenali sa úspešné kroky namierené proti kriminálnym sieťam, v niektorých prípadoch aj v spolupráci s členskými štátmi EÚ. Spolupráca medzi orgánmi zapojenými do boja proti organizovanému zločinu je však stále nedostatočná. Neexistuje systematická konfiškácia majetku zločincov. Naposledy sa dosiahol značný pokrok v súvislosti so zriadením integrovaného administratívneho a kontrolného systému ( IACS ). V prípade dokončenia systému identifikácie pozemkových parciel/zemepisného informačného systému (LPIS/GIS) sa očakáva prísny časový plán, v dôsledku čoho vzniká riziko, že práca, ktorú treba vykonať, nedosiahne potrebnú kvalitu. Okrem toho sa oneskorilo zavedenie prepojenia medzi registrom poľnohospodárov a LPIS/GIS. Pretrváva reálne riziko, že IACS nebude v Bulharsku do pristúpenia riadne fungovať. Aby sa zaistila funkčnosť IACS, treba vynaložiť ďalšie úsilie, ktoré sa v niektorých oblastiach musí zintenzívniť. Bulharsko značne pokročilo pri zbere a spracovaní uhynutých zvierat a vedľajších živočíšnych produktov v súvislosti s prenosnými spongiformnými encefalopatiami ( TSE ). Prijali sa potrebné opatrenia. Bulharsko však musí garantovať ich účinnú implementáciu. V oblasti finančnej kontroly sa dosiahol pokrok v súvislosti s akreditačným procesom rozšíreného systému decentralizovanej implementácie (EDIS) pre niektoré príslušné štruktúry, treba však zintenzívniť úsilie, najmä pokiaľ ide o tvorbu kapacít zameraných na implementáciu štrukturálnych fondov. Doposiaľ sa neuskutočnila žiadna akreditácia. Uvedené oblasti sa v závere májovej správy explicitne spomínali ako oblasti, ktoré si vyžadujú ďalší pokrok. Závery monitorovania v iných oblastiach, ktoré boli v máji 2006 stále nedoriešené, sú takéto. Pokiaľ ide o ostatné oblasti acquis , výrazný pokrok sa dosiahol v niektorých častiach kapitol poľnohospodárstva, rybného hospodárstva, ochrany spotrebiteľa a ochrany zdravia, sociálnej politiky a zamestnanosti. V dôsledku toho v súčasnosti pokročili prípravy Bulharska vo väčšine oblastí acquis . Ďalší pokrok je však stále potrebný v mnohých iných oblastiach, ako je sociálne začlenenie, sociálny dialóg, antidiskriminácia a verejné zdravie, poistenie motorových vozidiel, jadrová energia a bezpečnosť, životné prostredie, finančné hospodárenie a kontrola budúcich štrukturálnych fondov, či choroby zvierat. Bulharsko dosiahlo ďalší pokrok v makroekonomickej stabilizácii a ekonomickej reforme. Súčasné reformné smerovanie by krajine malo umožniť zvládnuť konkurenčné tlaky a sily trhu v Únii. Vo všeobecnosti sa určitý pokrok dosiahol v týchto oblastiach: obchodovanie s ľuďmi, ochrana detí a ochrana a integrácia menšín. Obmedzený pokrok sa dosiahol v oblasti väzenských podmienok, starostlivosti o ľudí so zdravotným postihnutím a zdravotnej starostlivosti o duševne chorých, ako aj televízneho a rozhlasového vysielania. Potrebné sú však ďalšie kroky. Okrem toho Bulharsko musí zabezpečiť udržateľnosť reformy verejnej správy. 2.2. Rumunsko Ďalší pokrok sa dosiahol v oblasti reformy justičného systému . Vyššia sudcovská rada (CSM) začala riešiť najzákladnejšie problémy, ako je zjednotenie výkladu a uplatňovania práva, pracovné zaradenie a pracovná náplň. Po zavedení moderného vybavenia IT na všetkých súdoch a prokuratúrach sa zlepšili pracovné podmienky. Ešte sa však nedosiahol jednotný výklad a uplatňovanie práva na všetkých súdoch. S niektorými zvolenými členmi CSM sa naďalej spája potenciálny konflikt záujmov v oblasti kontroly a individuálnych etických otázok, čo má vplyv na dobré meno CSM. Zatiaľ sa nepodnikli žiadne opatrenia na nápravu nedostatkov v riadení ministerstva verejných záležitostí, ktoré sa zistili v poslednej výročnej správe tejto inštitúcie. Napredovalo sa aj v oblasti boja proti korupcii . Zaviedla sa trestná zodpovednosť právnických osôb a prijali sa nové právne predpisy, ktoré sprísnili pravidlá financovania politických strán. Počet nezaujatých vyšetrovaní vedených Národným protikorupčným riaditeľstvom (DNA) v prípadoch obvinenia z korupcie na najvyšších miestach a ich kvalita sa naďalej zvyšovali. Je však potrebná jasnejšia politická vôľa, ktorá by potvrdila udržateľnosť a nezvratnosť súčasného pozitívneho napredovania v boji proti korupcii. V parlamente sa vyskytlo niekoľko pokusov o výrazné zníženie účinnosti takéhoto úsilia. Korupcia je naďalej problémom najmä v miestnej samospráve. V súčasnosti sa dosiahol pokrok v súvislosti so zriadením platobných agentúr a integrovaného administratívneho a kontrolného systému ( IACS ). Pokiaľ však ide o platobné agentúry, treba vyriešiť niekoľko otázok súvisiacich s včasnou implementáciou vhodného systému IT, s primeraným personálnym a prístrojovým vybavením, kancelárskymi priestormi, ako aj s nedoriešením väčšiny riadiacich a kontrolných postupov. Podobne treba vyriešiť aj rad otázok v prípade IACS, ktoré sa týkajú včasnej implementácie riadneho systému IT pre IACS, prísneho časového plánu dokončenia systému identifikácie pozemkových parciel/zemepisného informačného systému (LPIS/GIS) a jeho kvality. Okrem toho treba prijať a zaškoliť ďalších pracovníkov pre kontrolu na mieste, treba zakúpiť vybavenie a dokončiť pracovné príručky. Stále pretrváva reálne riziko, že platobné agentúry a IACS nebudú v Rumunsku do času pristúpenia riadne fungovať. Zvýšené úsilie, ktoré sa vynakladalo počas celého obdobia pred zavedením systému, je naďalej potrebné, aby sa zabezpečila funkčnosť IACS. Rumunsko značne pokročilo pri zbere a spracovaní uhynutých zvierat a vedľajších živočíšnych produktov ( TSE ). Podrobný program na zavedenie vyhovujúceho systému však stále prebieha. Významný pokrok sa dosiahol v súvislosti s prepojením elektronických daňových systémov. Rumunsko úspešne zakončilo požadované testy výkonnosti hlavných systémov IT a v súčasnosti je na dobrej ceste splniť svoje záväzky v tejto oblasti. Uvedené oblasti sa v závere májovej správy explicitne spomínali ako oblasti, ktoré si vyžadujú ďalší pokrok. Závery monitorovania v iných oblastiach, ktoré boli v máji 2006 stále nedoriešené, sú takéto. Pokiaľ ide o ostatné oblasti acquis , výrazný pokrok sa dosiahol v niekoľkých oblastiach, ako je regionálna politika, hoci treba zintenzívniť úsilie, najmä pokiaľ ide o tvorbu kapacít zameraných na implementáciu štrukturálnych fondov, životné prostredie a spravodlivosť a vnútorné záležitosti, ako aj oblasť práv duševného vlastníctva. V dôsledku toho v súčasnosti pokročili prípravy Rumunska vo väčšine oblastí acquis . Ďalšie napredovanie je však stále potrebné v mnohých oblastiach, ako je sociálna politika a zamestnanosť, vrátane verejného zdravia, geneticky modifikované organizmy, poistenie motorových vozidiel, kapitálové požiadavky pre úverové inštitúcie a investičné spoločnosti, pranie špinavých peňazí a boj proti podvodom a korupcii, finančné hospodárenie a kontrola budúcich štrukturálnych fondov, ako aj choroby zvierat. Rumunsko dosiahlo ďalší pokrok v makroekonomickej stabilizácii a ekonomickej reforme. Súčasné reformné smerovanie by krajine malo umožniť zvládnuť konkurenčné tlaky a sily trhu v Únii. Vo všeobecnosti sa určitý pokrok dosiahol v týchto oblastiach: obchodovanie s ľuďmi, väzenské podmienky, reštitúcie majetku a ochrana detí. Mierny pokrok sa dosiahol v oblasti starostlivosti o ľudí so zdravotným postihnutím, zdravotnej starostlivosti o duševne chorých a ochrany a integrácie menšín. Potrebné sú však ďalšie kroky. Rumunsko okrem toho musí zabezpečiť udržateľnosť reformy verejnej správy a v plnej miere sa zosúladiť s vonkajšími pozíciami EÚ, ako je pozícia o Medzinárodnom trestnom tribunáli. 3. Ochranné a ďalšie opatrenia Po pristúpení bude Komisia, ako v prípadne každého členského štátu, monitorovať implementáciu acquis . Rovnako ako v ostatných členských štátoch, v prípade potreby uplatní všetky nástroje dostupné v rámci právnych predpisov EÚ ( acquis ) . Okrem toho existujú osobitné nástroje, ktoré sa uplatňujú len v prípade Bulharska a Rumunska. Sú ustanovené v Zmluve o pristúpení . Prehľad nástrojov dostupných v rámci acquis sa uvádza v oddiele 3.1. Nástroje založené na Zmluve o pristúpení sú v oddiele 3.2. V oddiele 3.3 sa uvádza, ktoré osobitné sprievodné opatrenia sa očakávajú v prípade pristúpenia Bulharska a Rumunska. 3.1. Nástroje uplatniteľné vo všetkých členských štátoch Tieto nástroje zahŕňajú potrebné preventívne alebo nápravné opatrenia, ktoré je Komisia povinná použiť na riešenie všetkých nedostatkov, ktoré by mohli brániť riadnemu fungovaniu politík EÚ. Zahŕňajú ochranné opatrenia, finančné korekcie v rámci fondov EÚ, opatrenia politiky hospodárskej súťaže a postupy uplatňované pri porušovaní právnych noriem[3]. Vychádzajú z acquis . Okrem toho v prípade niektorých aspektov súvisiacich s ľudskými právami bude Európske stredisko pre monitorovanie rasizmu a xenofóbie (EUMC) aj po pristúpení oboch krajín pokračovať v monitorovaní tak boja proti rasizmu a súvisiacej diskriminácii, ako aj podpory pozitívnej integrácie menšinových komunít. Rozsah pôsobnosti EUMC, ktorý zahŕňa všetky členské štáty, sa už rozšíril aj na Bulharsko a Rumunsko. Ochranné opatrenia založené na acquis možno uplatniť po pristúpení v mnohých oblastiach politík (doprava, bezpečnosť potravín, bezpečnosť letectva atď.), tak ako v prípade každého členského štátu. Takéto opatrenia sa uplatňujú, pokiaľ pretrváva príslušný problém. Rozhodovacie procesy vychádzajú z príslušných právnych predpisov EÚ, preto môžu byť v rôznych oblastiach politík rozdielne. Napríklad acquis obsahuje niekoľko opatrení na zaistenie potravinovej bezpečnosti v EÚ. V prípade každej choroby zvierat alebo rastlín sa v rôznych smerniciach špecifikujú opatrenia, ktoré sa majú prijať, ak sa takéto ochorenie vyskytne v súčasnom alebo novom členskom štáte. Tieto opatrenia často spočívajú v zákaze vývozu určitých zvierat alebo produktov z členského štátu na vnútorný trh, pokiaľ sa choroba nedostane pod kontrolu, alebo sa neeradikuje. Komisia môže rozhodnúť o opatreniach o bezpečnosti potravín potom, ako získa súhlasné stanovisko Stáleho výboru pre potravinový reťazec a zdravie zvierat EÚ prijaté kvalifikovanou väčšinou jeho hlasov. Komisia môže uplatňovať ochranné opatrenia súvisiace s fondmi EÚ, vrátane finančných korekcií. Každý nedostatok v riadnom využívaní fondov EÚ môže viesť k odloženiu vyplatenia prostriedkov, prípadne umožniť Komisii žiadať finančné korekcie (t. j. zníženie budúcich platieb) alebo vrátenie platieb. V prípade poľnohospodárskych fondov acquis zabezpečuje rôzne druhy kontroly. Po prvé, členské štáty sú povinné mať akreditované a efektívne platobné agentúry na zabezpečenie správneho hospodárenia s výdavkami na poľnohospodárstvo a ich kontroly. Po druhé sa vyžaduje, aby členské štáty prevádzkovali funkčné kontrolné systémy, najmä funkčný integrovaný administratívny a kontrolný systém (IACS), v prípade priamych platieb poľnohospodárom a častí výdavkov na rozvoj vidieka, predovšetkým preto, aby sa predišlo podvodným praktikám a neoprávneným platbám. Po tretie, ak členské štáty riadne neprevádzkujú takéto kontrolné systémy, Komisia na základe acquis rozhodne ex post o finančných korekciách využitím postupov likvidácie pohľadávok. V takom prípade Komisia odmietne financovať časť výdavkov na poľnohospodárstvo. Konečne, ak Komisia dospeje k záveru, že sa nedodržiavajú pravidlá Spoločenstva, alebo sa zneužívajú fondy EÚ, môže v jednotlivých prípadoch pozastaviť alebo dočasne obmedziť výplatu preddavkov. V prípade štrukturálnych fondov acquis ponúka štyri druhy kontroly, ktorá môže viesť k finančným korekciám. Po prvé, každý členský štát musí predložiť operačný program, v ktorom sa uvádza spôsob vynaloženia prostriedkov v každom sektore. Skôr, ako je možné poukázať platby, tieto programy musí schváliť Komisia. Pokiaľ Komisia tieto programy formálne neprijme, preddavky nie je možné poskytnúť. Po druhé, každý členský štát musí preukázať, že zriadil primeraný riadiaci orgán, certifikačný orgán a kontrolný orgán. Ak sa Komisia domnieva, že tieto orgány nefungujú účinne, nevyplatia sa žiadne priebežné platby. Po tretie, príslušné vyplácanie prostriedkov na tieto programy možno prerušiť, pozastaviť alebo zrušiť, ak má Komisia na základe zistení podozrenie, že došlo k nezrovnalosti alebo podvodu, vrátane korupčných praktík, alebo ich odhalí. Konečne, okrem týchto ochranných opatrení pre fondy EÚ možno vykonať aj finančné korekcie, ak sa počas pravidelných kontrol ex post zistia individuálne alebo systémové nezrovnalosti. 3.2. Nástroje založené na Zmluve o pristúpení Na základe Zmluvy o pristúpení sa uplatňujú tri druhy ochranných opatrení: ekonomické ochranné opatrenia, ochranné opatrenia v oblasti vnútorného trhu a v oblasti spravodlivosti a vnútorných záležitostí[4], ktoré možno prijať do troch rokov po pristúpení. Posledné dva druhy opatrení sa môžu uplatniť pred pristúpením. Ak sa takéto opatrenia zavedú, uplatňujú sa, pokiaľ Komisia nerozhodne o ich zrušení na základe vyriešenia príslušných problémov. Okrem toho existujú dva druhy prechodných opatrení, ktoré sú tiež uvedené ďalej v texte. Ekonomické ochranné opatrenie možno zaviesť s cieľom riešiť závažné hospodárske problémy súčasných alebo nových členských štátov po pristúpení. Ochranné opatrenie v oblasti vnútorného trhu možno zaviesť, ak nový členský štát závažným spôsobom naruší fungovanie vnútorného trhu, alebo predstavuje riziko takéhoto narušenia. Komisia môže prijať primerané opatrenia, ako je pozastavenie výhod vyplývajúcich z niektorých právnych predpisov o vnútornom trhu pre takýto štát. Toto ochranné opatrenie zahŕňa vnútorný trh v širšom zmysle, t. j. nielen štyri slobody, ale aj odvetvové politiky (napr. hospodárska súťaž, poľnohospodárstvo, doprava, telekomunikácie, energetika, ochrana spotrebiteľa a zdravia, životné prostredie atď.), pokiaľ majú cezhraničný účinok. Ochranné opatrenie v oblasti spravodlivosti a vnútorných záležitostí umožňuje jednostranný odklad povinností súčasných členských štátov v oblasti justičnej spolupráce s príslušnou krajinou, v otázkach občianskeho aj trestného práva, pokiaľ ide o právne nástroje, na ktoré sa vzťahuje zásada vzájomného uznávania. Možno ich zaviesť v prípade závažných nedostatkov alebo rizika ich výskytu v týchto dvoch oblastiach. Okrem toho sa v Zmluve o pristúpení nachádzajú prechodné opatrenia . Prvá kategória predstavuje opatrenia, ktoré sa počas rokovaní dohodli pre niekoľko oblastí s cieľom predísť možným regionálnym alebo sektorovým narušeniam v nových alebo v starých členských štátoch. Členské štáty môžu napríklad obmedziť voľný pohyb pracovnej sily z nových členských štátov na obdobie do siedmich rokov po pristúpení. Dočasne sa obmedzil prístup na vnútroštátne trhy cestnej dopravy (kabotáž). Konečne, v Zmluve o pristúpení sa predpokladá druhá kategória prechodných opatrení, ktoré môže Komisia prijať počas troch rokov po pristúpení v prípade veterinárnych a fytosanitárnych pravidiel a pravidiel bezpečnosti potravín[5]. Tieto opatrenia sú určené napríklad na predchádzanie tomu, aby nevyhovujúce potravinárske prevádzky predávali svoje produkty na vnútornom trhu počas prechodného obdobia maximálne tri roky. Počas tohto obdobia takéto prevádzky môžu vyrábať len také produkty, ktoré budú osobitne označené a určené len pre vnútroštátny trh. Po ukončení prechodného obdobia musia takéto prevádzky vyhovovať pravidlám EÚ, alebo sa musia uzavrieť. 3.3. Sprievodné opatrenia očakávané v súvislosti s pristúpením Bulharska a Rumunska Na základe zistení tejto správy Komisia v prípade potreby prijme nápravné opatrenia, aby sa zaistilo fungovanie politík EÚ. Ide o prípady v oblastiach bezpečnosti potravín, leteckej bezpečnosti, poľnohospodárskych fondov EÚ a súdnictva, ako aj boja proti korupcii, ako sa uvádza ďalej v texte. Ak sa pred pristúpením alebo po ňom zistia iné nedostatky, taktiež sa prijmú primerané opatrenia na zabezpečenie riadneho fungovania politík EÚ. 3.3.1. Justícia a boj proti korupcii V správe sa poukazuje na to, že v oblasti reformy súdnictva a boja proti organizovanému zločinu a korupcii je stále potrebný ďalší pokrok. Komisia zavedie mechanizmus na spoluprácu a posúdenie pokroku dosiahnutého v týchto oblastiach po pristúpení. Bude vychádzať z článkov 37 a 38 Aktu o pristúpení. Bulharsko aj Rumunsko majú pravidelne podávať správy o pokroku pri plnení osobitných referenčných kritérií. Prvá správa by sa mala predložiť do 31. marca 2007. Komisia zabezpečí interné a externé skúsenosti s cieľom spolupracovať a poskytovať poradenstvo v reformnom procese a posudzovať pokrok. Komisia potom do júna podá Európskemu parlamentu a Rade správu o pokroku pri plnení týchto referenčných kritérií. V správach Komisie sa bude hodnotiť, či sa splnili referenčné kritériá, či ich treba upraviť a v prípade potreby sa môžu požadovať ďalšie správy o pokroku. Tento mechanizmus sa bude využívať, pokiaľ sa referenčné kritériá nesplnia. Ak ktorákoľvek krajina primerane nesplní referenčné kritériá, Komisia uplatní ochranné opatrenia uvedené v Zmluve o pristúpení. Povedú k odkladu povinnosti súčasných členských štátov uznávať takéto rozsudky a vykonávať zatýkacie rozkazy vydané súdmi alebo prokurátormi jednej alebo druhej krajiny, na ktoré sa inak vzťahuje zásada vzájomného uznávania. Na základe zistení tejto správy sú referenčné kritériá, ktoré treba plniť, takéto: Bulharsko - Prijať zmeny a doplnenia ústavy, ktorými sa odstránia nejednoznačnosti v súvislosti s nezávislosťou a kompetenciami justičného systému. - Zabezpečiť transparentnejší a účinnejší súdny proces prostredníctvom prijatia a implementácie nového zákona o justičnom systéme a nového občianskeho súdneho poriadku. Podať správu o vplyve týchto nových zákonov a trestného a správneho poriadku, najmä vo fáze prípravného konania. - Pokračovať v reforme súdnictva s cieľom zvýšiť jeho profesionálnosť, zodpovednosť a účinnosť. Ročne hodnotiť vplyv tejto reformy a zverejňovať zistené výsledky. - Viesť profesionálne, nezaujaté vyšetrovanie v prípadoch podozrenia z korupcie na najvyšších miestach a podávať o ňom správy. Podať správu o vnútorných kontrolách verejných inštitúcií a o zverejňovaní majetku osôb zastávajúcich vysoké štátne funkcie. - Prijať ďalšie opatrenia na prevenciu a boj proti korupcii, najmä na hraniciach a v miestnej samospráve. - Zaviesť stratégiu boja proti organizovanému zločinu, so zameraním sa na závažnú trestnú činnosť, pranie špinavých peňazí, ako aj na systematické konfiškovanie majetku zločincov. Podať správu o nových a prebiehajúcich prípadoch vyšetrovania, vznesenia obvinenia a odsúdenia v týchto oblastiach. Rumunsko - Zabezpečiť transparentnejší a účinnejší súdny proces, najmä rozšírením kapacít a kompetencií Vyššej sudcovskej rady. Podať správu o vplyve nového občianskeho súdneho poriadku a trestného poriadku a monitorovať ho. - Podľa očakávaní zriadiť bezpečnostný úrad, ktorý bude zodpovedať za overovanie majetku, nezrovnalostí a potenciálnych konfliktov záujmu, ako aj za vydávanie záväzných rozhodnutí, na základe ktorých bude možné prijať odrádzajúce sankcie. - Stavať na dosiahnutom pokroku, pokračovať v profesionálnom, nezaujatom vyšetrovaní v prípadoch podozrenia z korupcie na najvyšších miestach. - Prijať ďalšie opatrenia na prevenciu a boj proti korupcii, najmä v miestnej samospráve. Komisia po konzultáciách s členskými štátmi prijme rozhodnutie, ktorým sa budú implementovať a definovať modality tohto mechanizmu. Účinnosť nadobudne 1. januára 2007. Tento zoznam referenčných kritérií sa upraví, ak ktorákoľvek z oboch krajín pred pristúpením splní jedno alebo viac uvedených kritérií. 3.3.2. Poľnohospodárske fondy V Bulharsku a Rumunsku existuje reálne riziko, že IACS nebude do pristúpenia riadne fungovať. V oboch krajinách je časový plán dokončenia takéhoto riadne fungujúceho IACS vzhľadom na neskoré začatie príprav veľmi napätý. V dôsledku toho vzniká riziko, že práca, ktorú treba vykonať, nedosiahne potrebnú kvalitu. Poľnohospodárske fondy zahrnuté do IACS tvoria jednoznačne najväčšiu časť (približne 80 %) výdavkov Bulharska a Rumunska na poľnohospodárstvo, preto je maximálne dôležité, aby IACS riadne fungoval. Na odstránenie týchto rizík je potrebný mechanizmus, ktorý umožní prijímať v budúcnosti rozhodnutia o opatreniach vzťahujúcich sa na riadne využívanie financovania poľnohospodárstva v rámci IACS. Takéto opatrenia sú potrebné na zabránenie nenáležitým platbám v prvých rokoch po pristúpení a na riešenie hroziaceho rizika, že sa závažným spôsobom naruší fungovanie vnútorného trhu s poľnohospodárskymi produktmi. Toto riziko vyplýva z osobitnej povahy výdavkov na poľnohospodárstvo, ktoré podliehajú prísnemu časovému rámcu. Okrem toho je pre prostriedky podliehajúce IACS typický veľký objem operácií hneď po pristúpení. Treba s nimi hospodáriť, kontrolovať ich a vyplácať čoskoro po pristúpení. Účinnú kontrolu navyše možno vykonať len počas obmedzeného obdobia v príslušnom roku. Na základe Zmluvy o pristúpení sa tento mechanizmus upravuje v nariadení prijatom súčasne s týmto oznámením. V praxi tento mechanizmus umožní obom krajinám ukončiť potrebné práce na zabezpečenie riadneho fungovania IACS. Opatrenia sa nezavedú, ak tieto krajiny úspešne ukončia prácu v danom časovom rámci. Aby bolo možné prácu ukončiť včas, je potrebné ďalšie zvýšené úsilie. 3.3.3. Bezpečnosť potravín Bulharsko a Rumunsko majú v súčasnosti kvôli výskytu klasického moru ošípaných v oboch krajinách zakázané vyvážať do EÚ živé ošípané, bravčové mäso a niektoré produkty z bravčového mäsa. Situácia v súvislosti s klasickým morom ošípaných si vyžaduje, aby Komisia do dňa pristúpenia prijala určité rozhodnutia. Bulharsko predložilo na formálne schválenie plán na konečnú eradikáciu klasického moru ošípaných u diviačej zveri. Schválenie tohto plánu by umožnilo začleniť Bulharsko do režimu Spoločenstva zavedeného pre tie členské štáty, ktoré sú zasiahnuté klasickým morom ošípaných. Rumunsko predložilo na formálne schválenie plán na eradikáciu klasického moru ošípaných u diviačej zveri a domácich ošípaných. Súčasná situácia si však v oboch krajinách stále vyžaduje zákaz obchodovať s živými ošípanými, s bravčovým mäsom a niektorými produktmi z bravčového mäsa s EÚ aj po pristúpení. Príslušné opatrenia nadobudnú účinnosť po pristúpení. Pokiaľ ide o TSE , ani jedna z týchto krajín nie je úplne v súlade s acquis . Ak Bulharsko a Rumunsko pred pristúpením nezavedú primeraný systém zberu a spracovania uhynutých zvierat a vedľajších živočíšnych produktov na celom svojom území a nedokončia modernizáciu kafilérií, rozhodne sa o zavedení obmedzení, pokiaľ ide o využívanie niektorých vedľajších živočíšnych produktov (napríklad na kŕmenie zvierat). Tieto opatrenia budú vychádzať z Aktu o pristúpení alebo z acquis . Účinnosť nadobudnú po pristúpení. Zoznam bulharských a rumunských agropotravinárskych prevádzok, ktoré tri roky nemôžu predávať svoje produkty v ostatných členských štátoch, pretože ešte nie sú v súlade s pravidlami EÚ, sa bude do dňa pristúpenia aktualizovať. Aktualizovaný zoznam bude v prípade potreby obsahovať ďalšie nevyhovujúce prevádzky. Tento postup vychádza z prechodných opatrení ustanovených v Akte o pristúpení. Okrem toho môže byť na základe článku 42 Aktu o pristúpení potrebné prijať osobitné prechodné opatrenia v sektore mlieka z dôvodu nesúladu medzi výrobnou kapacitou vyhovujúcich prevádzok a dostupnosťou vyhovujúceho surového mlieka. Tieto opatrenia zabránia predaju niektorých produktov vyrobených z takéhoto nevyhovujúceho surového mlieka v ostatných členských štátoch. 3.3.4. Bezpečnosť letectva Vzhľadom na závažné nedostatky, ktoré odhalila Európska agentúra pre bezpečnosť letectva (EASA) a Združené letecké úrady (JAA) v oblasti bezpečnosti letectva, JAA odmietli vzájomné uznanie Bulharska v rámci systému JAA v príslušných bezpečnostných otázkach, konkrétne letovej spôsobilosti, údržby, prevádzky a licencovania letových posádok. Aby Bulharsko spĺňalo právne predpisy EÚ, musí predložiť nápravný akčný plán na odstránenie všetkých nedostatkov a zaviesť ho v prísne vymedzenom časovom pláne v úzkej spolupráci a s pomocou EASA. EASA potom čím skôr pred pristúpením vykoná inšpekciu, aby si overila realizáciu tohto plánu. Ak Bulharsko neprijme nevyhnutné nápravné opatrenia, riskuje, že mu Komisia na základe svojej vlastnej iniciatívy alebo na základe žiadosti niektorého členského štátu obmedzí prístup na vnútorný letecký trh. Na základe acquis sa môžu príslušné ochranné opatrenia vzťahovať aj na lietadlá zaregistrované v Bulharsku, ktoré nevyhovujú bezpečnostným pravidlám EÚ pre civilné letectvo. Okrem toho môžu byť nevyhovujúci bulharskí leteckí dopravcovia pridaní do európskeho zoznamu zakázaných leteckých dopravcov, ktorí nemôžu vstúpiť do vzdušného priestoru EÚ, prelietavať nad územím EÚ, alebo opustiť tento vzdušný priestor. Všetky tieto opatrenia vychádzajú z acquis . 4. Záver Bulharsko a Rumunsko požiadali o členstvo v Európskej únii v roku 1995 a rokovania o pristúpení sa s oboma krajinami začali vo februári 2000. V roku 2002 Európska rada oznámila svoj zámer privítať Bulharsko a Rumunsko v Európskej únii v roku 2007, ak pri plnení kritérií pre členstvo dosiahnu dostatočný pokrok. Prístupové rokovania sa ukončili v decembri 2004 a Zmluva o pristúpení bola podpísaná v apríli 2005. Od mája, keď Komisia vydala svoju poslednú správu, vynaložilo Bulharsko a Rumunsko značné úsilie na ukončenie príprav na členstvo v EÚ. Bulharsko a Rumunsko sú dostatočne pripravené, aby do 1. januára 2007 splnili politické a ekonomické kritériá a kritériá acquis . Mnoho problémov uvedených v májovej správe sa už začalo riešiť. Veľa sektorových otázok sa vyriešilo. Určitý pokrok sa dosiahol v oblastiach reformy súdnictva a boja proti korupcii, praniu špinavých peňazí a organizovanému zločinu, potrebné sú však ďalšie konkrétne výsledky. V tejto správe sa uvádzajú tie otázky, ktoré si vyžadujú ďalšiu prácu. Upozorňuje sa v nej na ustanovenia acquis a Zmluvy o pristúpení, ktoré sú určené na zabezpečenie riadneho fungovania politík a inštitúcií EÚ po pristúpení. Na základe zistení tejto správy Komisia po konzultáciách s členskými štátmi zriadi mechanizmus na zaistenie spolupráce a overovania pokroku v oblastiach justičnej reformy a boja proti korupcii, praniu špinavých peňazí a organizovanému zločinu. Na tieto účely sa zaviedli referenčné kritériá, ktoré súvisia s konkrétnymi okolnosťami každej krajiny. Komisia prijala potrebné právne ustanovenia na zaistenie riadneho hospodárenia s poľnohospodárskymi fondmi EÚ. V správe sa zdôrazňuje, že existujúce pravidlá obsahujú potrebné záruky pre riadne hospodárenie so štrukturálnymi fondmi EÚ a iné programy. V oblasti bezpečnosti potravín sa zaviedli niektoré osobitné opatrenia. V súčasnosti nie je možné vyvážať z Bulharska a Rumunska do EÚ určité zvieratá a živočíšne produkty z dôvodu výskytu chorôb zvierat. Tieto obmedzenia sa v prípade potreby zachovajú aj po pristúpení. V oblasti bezpečnosti letectva budú v prípade bulharských lietadiel a leteckých dopravcov potrebné konkrétne opatrenia. Celkovo Bulharsko a Rumunsko vynaložili značné úsilie na prispôsobenie svojich právnych predpisov a štátnej správy zákonom a pravidlám Európskej únie. Tým sa vo väčšine prípadov zosúladili s normami a postupmi bežne uplatňovanými v Európskej únii. Európska únia ponúkne trvalú podporu pri riešení zostávajúcich problémov. V acquis a Zmluve o pristúpení existujú dostatočné záruky na zaistenie riadneho fungovania politík a inštitúcií EÚ. V dôsledku dosiahnutého pokroku budú Bulharsko a Rumunsko schopné prevziať na seba práva a povinnosti vyplývajúce z členstva v EÚ dňa 1. januára 2007. Komisia sa teší na prijatie Bulharska a Rumunska k tomuto dňu za plnohodnotných členov Európskej únie. PRÍLOHA BULHARSKO 1. OTÁZKY ZDÔRAZNENÉ V ZÁVERE SPRÁVY Z MÁJA 2006, KTORÉ SI VYžADOVALI ďALšIE OPATRENIA 1.1. Politické kritériá Justičný systém Bulharsko ďalej napreduje v reforme svojho justičného systému. Národné zhromaždenie predložilo zmeny a doplnenia ústavy s cieľom odstrániť nejasnosti, ktoré sa týkajú nezávislosti súdnictva a kompetencií justičného systému. V júni 2006 Najvyššia súdna rada prijala nariadenie o výberových skúškach a hodnotení sudcov v súlade so zákonom o justičnom systéme. Tento zákon upravuje kritériá a postupy hodnotenia odborných kvalít a etických vlastností sudcov. Ustanovuje sa v ňom, že na každé miesto sa vykoná výberové konanie. Počítačový systém náhodného prideľovania prípadov sudcom je v súčasnosti k dispozícii na väčšine súdov. Pokračovala snaha o ďalšie skvalitňovanie systémov IT v súdnictve. Plynulo napredovalo organizovanie odbornej prípravy v Národnom inštitúte spravodlivosti. V postupoch trestného konania sa v súčasnosti zaviedlo viacero zmien. Prechod zodpovednosti z vyšetrujúcich sudcov (Sledovateli) na policajných vyšetrovateľov (Dosnateli) prebehol plynulo. Prokurátori začali preberať vedenie nad vyšetrovaním vo fáze prípravného konania. Novozriadená pracovná skupina monitoruje fungovanie nového trestného poriadku. Má za cieľ zozbierať informácie o zavádzaní nového poriadku do praxe a odhaliť možné problémy. Zrýchlené postupy v mnohých prípadoch urýchlili trestné konanie. Riadiace štruktúry na prokuratúre sa zlepšili a vynaložilo sa úsilie na posilnenie zodpovednosti a kompetencií samotných prokurátorov. Špecializovaný útvar boja proti organizovanému zločinu a korupcii sa ďalej posilnil a v súčasnosti zamestnáva takmer 80 vyškolených prokurátorov. Tým sa zvýšila účinnosť boja proti organizovanému zločinu a korupcii v justičnom systéme. Generálny prokurátor predĺžil termíny vyšetrovania mnohých nevyriešených prípadov, pri ktorých sa zákonná lehota blížila ku koncu. Posilnil sa vnútorný inšpektorát na Najvyššej kasačnej prokuratúre, ktorý bojuje proti nezákonnému konaniu sudcov. V máji 2006 správna rada Asociácie prokurátorov Bulharska požiadala všetkých členov asociácie, aby zverejnili svoj ročný príjem a majetkové priznanie a v súlade so zákonom o zverejňovaní majetku osôb zastávajúcich vysoké štátne funkcie ho odovzdali Národnému kontrolnému úradu. Generálna prokuratúra uverejnila výsledky prvej etapy auditu prokuratúr. Vyskytli sa v nich závažné prípady neprofesionálneho správania sa prokurátorov, ktorí uzavreli prípad bez jednoznačných dôkazov. Proti osobám zodpovedným za uvedené činy sa iniciovalo disciplinárne konanie. Začali sa prípravy na implementáciu správneho poriadku. Tvoria sa opatrenia pre odbornú prípravu a začalo sa s prípravami na vstupné testy pre 315 sudcov správnych súdov. Prvé skúsenosti s novým systémom právnej pomoci sú pozitívne. K dispozícii je dostatočný počet akreditovaných právnikov a primeraný rozpočet. Pokračuje sa v implementácii zákona o súkromných subjektoch v oblasti presadzovania práva a vymenovali sa prví súkromní exekútori. Pretrvávajú však určité obavy. Treba prijať nevyhnutné zmeny a doplnenia ústavy, aby sa odstránili nejasnosti, ktoré sa týkajú nezávislosti súdnictva a kompetencií justičného systému. Zloženie a pôsobenie Najvyššej súdnej rady stále vyvoláva obavy. Členovia Najvyššej súdnej rady sa naďalej zaoberajú inými pracovnými aktivitami (väčšinou ako predsedovia súdov alebo prokuratúr), takže sa nemôžu tejto práci venovať naplno. Rozhodovanie Najvyššej súdnej rady v otázkach disciplinárnych opatrení je často pomalé. Neexistujú právne ustanovenia na pozastavenie činnosti sudcom, ktorých prešetrujú v rámci interného disciplinárneho konania. Členstvo sudcu v Najvyššej súdnej rade, o ktorom sa zistí, že porušil disciplínu, nemožno zrušiť. Preto pretrvávajú obavy, pokiaľ ide o schopnosť Najvyššej súdnej rady konať ako dôveryhodný a popredný orgán presadzujúci najvyššie etické normy v bulharskom justičnom systéme. Po prijatí nariadenia o výberových skúškach pre sudcov a o ich hodnotení treba pokračovať v úsilí zabezpečiť jeho prísne uplatňovanie. Mechanizmus na monitorovanie nového trestného poriadku je zatiaľ málo účinný. Najmä na miestnych súdoch sa sudcovia musia s týmto mechanizmom lepšie oboznámiť a využívať ho. Väčšina problémov súvisiacich s implementáciou nového trestného poriadku sa týka jeho ťažkopádnych postupov, nereálnych lehôt vyšetrovania závažných zločinov a stanovovania termínov pojednávaní prípadov, ako aj právnych obmedzení pri predkladaní dôkazov pracovníkmi polície na súde. Okrem toho sa stále nevyriešili prípady, ktoré sa začali v čase platnosti predchádzajúceho trestného poriadku. Pokiaľ ide o fázu prípravného konania, policajní vyšetrovatelia potrebujú ďalšiu odbornú prípravu. Vnútorný audit na prokuratúre odhalil množstvo pochybení súvisiacich so zákonnosťou rozhodnutí a lehotami. V niektorých prípadoch sa zistilo, že prokurátori bez odôvodnenia odložili prípady. Závažné nedostatky, zistené na základe auditu fungovania prokuratúry, musia zodpovedné orgány riadne vyriešiť a prijať trvalé opatrenia, ktoré vo všetkých prípadoch zaručia zodpovedný a profesionálny prístup prokurátorov. Na zabezpečenie nestrannosti je potrebné vyvinúť softvér pre náhodné prideľovanie prípadov prokurátorom podobný systému zavedenému pre sudcov. Treba prijať personál, aby podľa predpokladu boli tieto súdy funkčné od 1. marca 2007. Prijatie nového občianskeho súdneho poriadku sa značne oneskorilo. Nový zákon o súkromných subjektoch v oblasti presadzovania práva podstatne nezlepšil výkon rozsudkov. Proces prijímania súkromných exekútorov sa ešte neuzavrel a odborná príprava sa nachádza len v počiatočnej fáze. Protikorupčné útvary na Najvyššej súdnej rade a prokuratúre treba posilniť o ochrániť pred nenáležitými vplyvmi. Vo všeobecnosti sa od mája dosiahol určitý pokrok. Ako sa však uvádza, zostáva rad dôležitých otázok, ktoré si naďalej vyžadujú ďalšie zlepšenie. Protikorupčné opatrenia Bulharsko dosiahlo ďalší pokrok v oblasti boja proti korupcii. V auguste 2006 sa ako súčasť programu implementácie stratégie transparentného riadenia, ako aj prevencie korupcie a boja proti korupcii, prijali zmeny a doplnenia zákona o zverejňovaní majetku osôb zastávajúcich vysoké štátne funkcie. Účinnosť nadobudnú v januári 2007. Tento zákon teraz oprávňuje Národný kontrolný úrad s podporou iných verejných orgánov vykonávať kontroly na potvrdenie presnosti priznaní, ktoré osoby zastávajúce vysoké štátne funkcie predložili Národnému kontrolnému úradu. Okrem toho posledné zmeny a doplnenia rozšírili zoznam osôb, ktoré sú povinné predkladať majetkové priznania. Všetci ministri zverejnili svoje majetkové priznania na internete. V auguste 2006 sa prijali zmeny a doplnenia zákona o politických stranách. V týchto zmenách a doplneniach sa uvádza, že členovia riadiacich a kontrolných orgánov politických strán musia Národnému kontrolnému úradu priznať celý svoj majetok doma aj v zahraničí, príjmy aj výdavky. Politické strany musia uviesť mená svojich darcov, ako aj druh a hodnotu darov. Okrem toho politické strany musia Národnému kontrolnému úradu predložiť zoznam (neziskových) organizácií, v ktorých majú ich poprední členovia účasť. V septembri 2006 Národný kontrolný úrad zverejnil výsledky podrobného auditu finančných aktivít a hospodárenia s majetkom politických strán. V súlade so zákonom o štátnej správe boli na všetkých ministerstvách a vo väčšine štátnych úradov zriadené inšpektoráty, ktoré sú priamo podriadené ministrovi. Tieto inšpektoráty môžu v prípade nezákonného správania sa pracovníkov navrhnúť disciplinárne alebo právne opatrenia. Pri rade ministrov sa zriadil „hlavný inšpektorát“, ktorý podlieha predsedovi vlády. Zodpovedá za koordináciu a pomoc pri činnostiach inšpektorátov na ministerstvách. Hlavný inšpektorát je sekretariátom protikorupčnej komisie. Počet pracovníkov tejto komisie v súčasnosti narastá. Na mnohých štátnych orgánoch sa zriadili kontaktné miesta na prijímanie hlásení o korupcii. Pripravil sa plán protikorupčnej odbornej prípravy pre takmer 50 000 štátnych úradníkov na všetkých úrovniach štátnej správy. Prijali sa rôzne ďalšie preventívne opatrenia. Zahŕňajú telefonické linky a schránky na sťažnosti, ako aj zjednodušené postupy pre občanov pri styku s miestnou samosprávou. V rámci hraničnej polície sa prijali opatrenia na zníženie rizika korupcie, a to prostredníctvom náhodných zmien pracovného času a miesta práce. Na ministerstve vnútra prebiehajú bezpečnostné previerky a odborná príprava pracovníkov a zaviedli sa preventívne opatrenia a osvedčené postupy. Generálny prokurátor naďalej uplatňuje aktívnejší prístup, pokiaľ ide o žiadosti o zbavenie poslancov parlamentu imunity. Od mája 2006 boli imunity zbavení dvaja poslanci. Bulharsko ratifikovalo Dohovor OSN proti korupcii. V auguste 2006 sa prijali zmeny a doplnenia zákona o profesijných organizáciách praktických lekárov a stomatológov, ktoré majú za cieľ prísnejšie sankcie za porušenie profesionálnej etiky. Pretrvávajú však určité obavy. Sekretariát protikorupčnej komisie ešte nie je úplne funkčný. Koordinácia protikorupčnej stratégie nie je dokončená a zúčastnené orgány sú príliš roztrúsené. Opatrenia na podporu informátorov nie sú stále adekvátne. Inšpektoráty v rámci verejnej správy nie sú stále dostatočne nezávislé a treba posilniť ich inštitucionálne právomoci. Okrem toho sa nie vždy dá zaručiť anonymita odkazov, nakoľko je možné registrovať čísla telefónov. Pokiaľ ide o disciplinárne sankcie v súvislosti s podozrením na korupciu, nepredložila sa žiadna úplná a spoľahlivá štatistika o povahe priestupkov a sankciách. Na korupčné praktiky sú obzvlášť náchylné daňové úrady, colnice a cestný úrad, ako aj veterinárna inšpekcia a miestne samosprávy. Ďalšie kroky sú potrebné na predchádzanie korupcii na hraničných priechodoch, ktoré by taktiež zahŕňali informačné kampane zamerané na vodičov kamiónov a častých cestujúcich. Opatrenia na hraničných priechodoch si vyžadujú ďalšiu revíziu s cieľom zvýšiť účinnosť a zrýchliť postupy. Vyšetrovanie a stíhanie prípadov korupcie doposiaľ viedlo len k niekoľkým konkrétnym výsledkom. Pokiaľ ide o korupciu na najvyšších miestach, počet obvinení a usvedčení vrcholných predstaviteľov je stále veľmi malý a informácie o úrovni sankcií sú minimálne. Veľmi málo prípadov vyšetrovania podozrení z neetického správania sa sudcov viedlo k stíhaniu a usvedčeniu. Celkovo sa od májovej správy dosiahol určitý pokrok. Ako sa však uvádza, zostáva mnoho otázok, ktoré ešte treba riešiť. 1.2. Kritériá acquis Boj proti organizovanému zločinu, podvodom a korupcii Bulharsko dosiahlo pokrok v policajnej spolupráci a boji proti organizovanému zločinu. Implementoval sa nový trestný poriadok. Uvádzajú sa v ňom nové techniky vyšetrovania zamerané na boj proti organizovanému zločinu, ako aj prijímanie a odborná príprava policajtov, ktorí majú vyšetrovacie právomoci. Hlavné riaditeľstvo boja proti organizovanému zločinu (HRBOZ) je v súčasnosti personálne vybavené vysokokvalifikovanými pracovníkmi. V júli 2006 sa prijal zákon o uzákonení, prijatí a výkone rozhodnutí o zmrazení majetku alebo zadržaní dôkazov, ktorým sa implementuje rozhodnutie Rady o výkone príkazov na zmrazenie majetku alebo dôkazov v EÚ. Pokračovala spolupráca so susednými krajinami a členskými štátmi EÚ pri rozkladaní medzinárodných zločineckých sietí. Boj proti organizovanému zločinu si získal väčšiu politickú pozornosť a niektoré orgány presadzovania práva boli na tomto poli aktívnejšie. Zaznamenalo sa niekoľko úspešných akcií proti zločineckým sieťam, ktoré obchodujú s ľuďmi a drogami a falšujú peniaze, pričom v niektorých prípadoch to bolo v spolupráci s členskými štátmi EÚ. Prijalo sa niekoľko opatrení zameraných na odhalenie prepojenia medzi orgánmi presadzovania práva a organizovanými zločineckými skupinami. Čiastočne funkčné sú systémy ochrany svedkov. S Bývalou juhoslovanskou republikou Macedónsko a so Spojenými štátmi americkými sa uzavreli dohody o spolupráci pri ochrane svedkov. Pretrvávajú však určité obavy. Pokiaľ ide o trestný poriadok, nachádza sa v ňom niekoľko nedostatkov, ktoré sú uvedené v oddiele o reforme súdnictva. Okrem toho stále treba zvýšiť počet špecializovaných pracovníkov, ktorí vykonávajú policajné vyšetrovanie, a zabezpečiť ďalšiu odbornú prípravu policajných vyšetrovateľov. Ochrana údajov a nakladanie s dôvernými informáciami nie sú vždy primerané, čo obmedzuje medzinárodnú spoluprácu. Treba zviesť moderný a konzistentný systém štatistiky trestnej činnosti, ktorý by Bulharsku umožňoval lepšie monitorovať a analyzovať aktuálnu situáciu a trendy. Nájomné vraždy osôb sa zriedkavo úspešne vyšetria a dôjde k ich stíhaniu. Problematické zostáva aj nelegálne vlastníctvo strelných zbraní. Počet prípadov úspešného stíhania v súvislosti s obchodovaním s ľuďmi, pašovaním drog, praním špinavých peňazí, či falšovaním tovaru, peňazí a dokladov je stále malý. Organizovaný zločin naďalej predstavuje problém. Treba zlepšiť spoluprácu medzi HRBOZ a finančnými inštitúciami, Europolom a príslušnými orgánmi v zahraničí. Bulharské právne predpisy zabezpečujú nevyhnutné právne nástroje na vyšetrovanie a stíhanie organizovaného zločinu. Musia však ešte priniesť významné výsledky. Vo všeobecnosti sa zaviedli určité mechanizmy, ktoré by mali umožniť boj proti organizovanému zločinu. Konkrétne výsledky vyšetrovania a stíhania v prípadoch organizovaného zločinu sú však stále nedostatočné. Pranie špinavých peňazí Bulharsko dosiahlo určitý pokrok v oblasti boja proti praniu špinavých peňazí. Právne predpisy v oblasti prania špinavých peňazí sú v súčasnosti väčšinou v súlade s acquis . V júni 2006 sa zmenil a doplnil zákon o opatreniach proti praniu špinavých peňazí, aby v plnej miere odzrkadľoval požiadavky druhej smernice EÚ o boji proti praniu špinavých peňazí. Zohľadnili sa tiež revidované odporúčania finančnej akčnej jednotky na boj proti praniu špinavých peňazí a financovaniu terorizmu. Okrem toho sa uskutočnili rôzne iniciatívy s cieľom zlepšiť presadzovanie práva a spoluprácu medzi orgánmi presadzovania práva: odborná príprava vyšetrovateľov a prokurátorov, nová organizačná štruktúra polície a prokuratúry a zlepšenie vzájomnej koordinácie v rámci orgánov presadzovania práva. Pozitívny vývoj možno taktiež konštatovať, pokiaľ ide o odpovede na medzinárodné žiadosti o spoluprácu a operácie zamerané proti praniu špinavých peňazí cudzími štátnymi príslušníkmi. Finančný spravodajský úrad je naďalej príslušným správnym orgánom, ktorý analyzuje hlásenia o podozrivých operáciách. Pretrvávajú však určité obavy. Účinná implementácia právnych predpisov je stále značne obmedzená, chýbajú konkrétne výsledky v oblasti presadzovania práva a stíhania. Treba organizovať informačné kampane pre všetky subjekty, s ktorými sa spája riziko prania špinavých peňazí, a rozšíriť ich (kontrolné) kapacity. Účinnosť boja proti praniu špinavých peňazí je stále vážne narúšaná korupciou a organizovaným zločinom. Vo všeobecnosti Bulharsko v tejto oblasti dosiahlo určitý pokrok. Musí však ešte preukázať svoju schopnosť dospieť ku konkrétnym výsledkom v oblasti presadzovania práva a stíhania prípadov prania špinavých peňazí. Integrovaný administratívny a kontrolný systém (IACS) Nedávno sa dosiahol značný pokrok v súvislosti so zriadením integrovaného administratívneho a kontrolného systému (IACS). Vytvoril sa softvér pre IACS, pričom v súčasnosti sa testuje, a nainštaloval sa hardvér. Pripravil sa podrobný plán kontrol na mieste, prijali a zaškolili sa pracovníci, nakúpilo sa vybavenie a vypracovali sa pracovné príručky. Na práce súvisiace so zavedením systému identifikácie pozemkových parciel/zemepisného informačného systému (LPIS/GIS) sa poskytli ďalšie značné zdroje, čo tieto práce výrazne zrýchlilo. Pretrvávajú však určité obavy. V dôsledku prísneho časového plánu dokončenia systému identifikácie pozemkových parciel/zemepisného informačného systému (LPIS/GIS) vzniká riziko, že vykonané práce nedosiahnu potrebnú kvalitu. Okrem toho sa oneskorilo zavedenie prepojenia medzi registrom poľnohospodárov a LPIS/GIS. Celkovo stále existuje riziko, že IACS nebude do času pristúpenia riadne fungovať. Aby sa zaistila funkčnosť IACS, treba vynaložiť ďalšie úsilie, ktoré sa v niektorých oblastiach musí zintenzívniť. TSE a vedľajšie živočíšne produkty Značný pokrok sa zaznamenal taktiež v oblasti zberu a spracovania uhynutých zvierat a vedľajších živočíšnych produktov (riziková kategória 1, 2 a 3). Bulharsko zaviedlo technické kapacity likvidácie živočíšneho odpadu, ktoré sú v súlade s technickými kapacitami EÚ. Predpokladá sa tiež nevyhnutný zberný systém takéhoto materiálu z fariem alebo poľnohospodárskych podnikov, ako aj prostriedky na účinnú kontrolu procesu likvidácie. Likvidácia kafilérneho odpadu mäsokostnej múčky sa má robiť spoločným spaľovaním. Ďalší kafilérny odpad tuk sa využíva v kafilériách ako náhrada paliva. Súčasné dve kafilérie sa nachádzajú veľmi blízko seba na severovýchode Bulharska. Hoci je kapacita existujúcich kafilérií dostatočná, Bulharsko plánuje vybudovať tretiu, aby sa zaistilo rovnomernejšie rozloženie kapacít v krajine a využilo sa moderné zariadenie. Pokiaľ ide o nízkorizikový materiál (kategória 3), podniky majú možnosť poslať takéto produkty buď do kafilérie alebo do podnikov registrovaných alebo schválených na spracovanie takéhoto materiálu v súlade s požiadavkami a postupmi EÚ. Bulharsko zostavilo zoznam všetkých existujúcich podnikov, ktoré sa zaoberajú obchodovaním s materiálom kategórie 3 alebo jeho ďalším spracovaním. Všetky tieto podniky sa skontrolovali a zaregistrovali alebo schválili. Pretrvávajú však určité obavy. Bulharsko ešte musí zlepšiť všetky aspekty presadzovania práva a pokračovať v systematických (krížových) kontrolách na všetkých úrovniach, ako aj zaviesť systém kritických kontrolných bodov ohrozenia zdravia (HACCP). Vo všeobecnosti existuje riziko, že systém likvidácie živočíšneho odpadu nebude po pristúpení úplne funkčný. Finančná kontrola výdavkov spojených so štrukturálnymi opatreniami V súvislosti s akreditačným procesom rozšíreného systému decentralizovanej implementácie (EDIS) pre predvstupové finančné nástroje Phare a ISPA sa dosiahol značný pokrok. Bulharsko prijalo osobitné opatrenia, ako je rozhodnutie vlády menovať ďalších kontrolórov v príslušných inštitúciách, pokračovalo v prijímaní pracovníkov a organizovalo programy intenzívnej odbornej prípravy pracovníkov v príslušných kľúčových oblastiach. Medzi ministerstvom financií a príslušnými rezortnými ministerstvami sa podpísalo memorandum o porozumení, ktoré by malo viesť k zlepšeniu spolupráce a urýchleniu akreditácie EDIS pre Phare a ISPA. Bulharsko teraz musí intenzívne pokračovať vo svojom úsilí a ukončiť prebiehajúci proces prijímania a odbornej prípravy pracovníkov, ako aj uskutočniť ďalší program komplexnej odbornej prípravy pre expertov z implementačných agentúr v oblasti postupov a vnútroštátnych právnych predpisov o obstarávaní a pripraviť ďalšie potrebné príručky. Súčasné tempo príprav by malo pre niektoré zainteresované implementačné orgány zaručiť ukončenie akreditácie EDIS pre ISPA do konca roka, minimálne v jednom prípade sa však akreditácia neodporučí. Pokiaľ ide o akreditačný proces EDIS pre Phare, aby bolo možné dosiahnuť cieľ, bude potrebné vynaložiť ďalšie úsilie. 2. OSTATNÉ OTÁZKY, KTORÉ SI V MÁJI 2006 VYžADOVALI ďALšÍ POKROK 2.1. Politické kritériá Obchodovanie s ľuďmi V tejto oblasti sa dosiahol pokrok. Pokračujúca spolupráca s členskými štátmi v boji proti obchodovaniu s ľuďmi viedla k rozloženiu jednej zločineckej siete. V auguste 2006 sa zmenil a doplnil trestný zákonník a v súčasnosti sa v ňom tiež ako osobitný trestný čin definuje obchodovanie s tehotnými ženami, ktoré má za cieľ obchodovanie s novorodencami. Pretrvávajú však určité obavy. Národná komisia proti nezákonnému obchodovaniu nemá k dispozícii žiadne funkčné priestory. Jej tajomník rezignoval v júli 2006. V oblasti obchodovania s ľuďmi je Bulharsko naďalej tranzitnou krajinou a krajinou pôvodu. Obchodovanie s novorodencami, na ktorom sa podieľajú tehotné ženy prostredníctvom pôrodu v zahraničí, nebolo zastavené. Absencia spoľahlivého mechanizmu registrácie vedie k nedostatku jednoznačných informácií o osobách, s ktorými sa obchoduje, a o počte nezvestných osôb. Implementácia zákona o bulharských identifikačných dokladoch sa zatiaľ neukončila. Implementácia programu ochrany svedkov je obmedzená. Bulharsko doposiaľ nepodpísalo Dohovor Rady Európy o boji proti obchodovaniu s ľuďmi. Vo všeobecnosti sa v oblasti obchodovania s ľuďmi dosiahol malý pokrok. Zlé zaobchádzanie vo väzbe a väzenské podmienky Otázky uvedené v májovej správe v oblasti väzenských podmienok, zaobchádzania s väzňami a dodržiavania záväzkov vyplývajúcich z medzinárodných dohovorov v záchytných centrách a väzniciach treba ešte vyriešiť. Ochrana detí V oblasti ochrany detí sa dosiahol pokrok. V máji 2006 sa na inšpektoráte úradu sociálnej pomoci zriadil špecializovaný útvar, ktorý zodpovedá za kontrolu a monitorovanie zariadení starostlivosti o starších ľudí a deti. V júni 2006 sa začal monitorovať program „asistenti pre ľudí so zdravotným postihnutím“. V tomto rámci sa uskutočňuje aj odborná príprava rodičov, ktorí majú deti so zdravotným postihnutím. Zmenili a doplnili sa vykonávacie pravidlá zákona o sociálnej pomoci s cieľom zlepšiť rozvoj alternatívnych služieb pre deti. Pokračovalo monitorovanie zariadení pre deti so zdravotným postihnutím. Pretrvávajú však určité obavy. Životné a hygienické podmienky v mnohých zariadeniach zostali na veľmi nízkej úrovni. Špecializovaný útvar zriadený na inšpektoráte úradu sociálnej pomoci treba ďalej rozvíjať, aby mohol monitorovanie vykonávať na uspokojivej úrovni. Treba prijať opatrenia na primerané riešenie výsledkov takéhoto monitorovania. Starostlivosť o zdravotne postihnutých a duševne chorých V tejto oblasti sa dosiahol mierny pokrok. Podnikli sa určité kroky, najmä s cieľom zlepšiť transparentnosť rozdelenia kompetencií medzi ministerstvom zdravotníctva a ministerstvom práce a sociálnych vecí. Pretrvávajú však určité obavy. Agentúru pre ľudí so zdravotným postihnutím treba vyzdvihnúť ako inštitúciu zodpovednú za plánovanie a implementovanie národnej politiky pre zdravotne postihnutých. Značné úsilie je stále potrebné na zaistenie lepších životných podmienok v zariadeniach. Okrem toho je potrebné úsilie, aby sa predišlo ďalšej inštitucionalizácii a zrealizovali sa opatrenia ustanovené v Národnom akčnom pláne implementácie politiky duševného zdravia v Bulharsku na roky 2004 – 2012. Existujúce projekty a priority nedostatočne uspokojujú potreby ľudí v týchto zariadeniach. Ochrana a integrácia menšín V súvislosti s integráciou Rómov sa dosiahol určitý pokrok. V máji 2006 sa začal program gramotnosti a odborného vzdelávania Rómov „Od sociálnej pomoci k zamestnanosti“. Jeho cieľom je poskytnúť nezamestnaným Rómom základnú odbornú prípravu pre zamestnanie. Okrem toho sa v rámci tohto programu zaistilo zamestnanie členov rómskej komunity, najmä pri modernizácii infraštruktúry. V máji 2006 sa určil koordinátor plánu dekády rómskej integrácie na roky 2005 – 2015. Bulharsko na jeden rok prevzalo predsedníctvo Dekády rómskej integrácie. Organizujú sa pravidelné monitorovacie stretnutia s cieľom preveriť implementáciu tohto programu. Prijatím ďalších pracovníkov sa posilnili administratívne kapacity komisie pre ochranu pred diskrimináciou. Pokračovala implementácia opatrení zameraných na odbornú prípravu a iné odborné vzdelávanie ohrozených skupín. Ďalšia odborná príprava sa zabezpečila pre pracovníkov riaditeľstva pre etnické a demografické záležitosti. Pretrvávajú však určité obavy. Ešte sa s konečnou platnosťou neurčili pracovné náplne a rozpočet pre asistentov učiteľov. Opatrenia na integráciu rómskych detí v školách treba ďalej rozširovať, aby zahŕňali aj vyššie vzdelanie. Zdravotný stav rómskej populácie je zlý a často sa vyskytujú ochorenia v dôsledku chudoby alebo nedostatočnej hygieny. Mnoho Rómov má stále obmedzený prístup ku zdravotnej starostlivosti. Treba ďalej zvýšiť úsilie o umiestnenie ohrozených skupín, najmä Rómov, na trhu práce. Administratívne kapacity štátnej rady pre spoluprácu v etnických a demografických záležitostiach sú naďalej malé, najmä na regionálnej úrovni. Prístup vlády k neregistrovaným osadám predovšetkým rómskej komunity spôsobil napätie. Nútené vysťahovanie toto napätie ešte prehĺbilo. V boji proti všetkým formám intolerancie je potrebné ďalšie úsilie, najmä čo sa týka dôsledného uplatňovania existujúcich právnych predpisov o televíznom a rozhlasovom vysielaní a ďalších aktivít zacielených na boj proti akejkoľvek forme rasizmu, diskriminácie alebo xenofóbie. 2.2. Ekonomické kritériá Makroekonomická stabilita a deficit bežného účtu V správe z mája 2006 sa opätovne potvrdilo, že ide o fungujúcu trhovú ekonomiku, a konštatovalo sa, že pokračujúca obozretná fiškálna a mzdová politika je nevyhnutná z dôvodu narastajúceho deficitu bežného účtu. Pokrok sa dosiahol v týchto oblastiach. Fiškálna politika zostala prísna a prebytok verejnej správy za prvých sedem mesiacov roka 2006 dosiahol 3,6 % predpokladaného HDP. Reálna mzda sa v prvom polroku 2006 medziročne zvýšila o 1,5 %, teda menej ako produktivita. Rast vývozu tovaru sa v prvom polroku 2006 zrýchlil približne o 30 % a prevyšoval rast dovozu. V dôsledku toho začal obchodný deficit v máji mierne klesať a do konca júna dosiahol 21,0 % HDP. Spolu s nižším obchodným deficitom poklesol v júni taktiež deficit bežného účtu, a to prvý raz za viac ako rok. Čistý prílev PZI naďalej pokrýva približne 75 % deficitu bežného účtu. Treba však ešte vyriešiť niektoré neuzavreté otázky. Deficit bežného účtu je stále vysoký a ďalej sa medziročne zvyšoval z 11,8 % na konci roka 2005 na 14,3 % v júni 2006. Bolo to spôsobené najmä nižšími príjmami z cestovného ruchu, výrazne nižšími bežnými transfermi a nižším prebytkom bilancie výnosov. Preto na zníženie veľkej zahraničnej zadlženosti treba zachovať prísnu makroekonomickú politiku. Privatizácia a reštrukturalizácia priemyslu V správe z mája 2006 sa konštatuje, že privatizačný proces a liberalizácia a reštrukturalizácia sieťových odvetví značne pokročili. Ďalší pokrok sa dosiahol v týchto oblastiach. Privatizačný proces opätovne získava dynamiku. Predaj spoločnosti riečnej plavby a tepelnej elektrárne vo Varne sa ukončil. Začali sa prípravy na privatizáciu niektorých regionálnych teplární. V júni začalo výberové konanie na predaj bulharských aerolínií Bulgaria Air. Pokračovala liberalizácia trhu s energiami, pričom sa znížili hraničné hodnoty pre priame obchody medzi väčšími klientmi a dodávateľmi. Treba však ešte vyriešiť niektoré neuzavreté otázky. Je potrebné ukončiť privatizačný proces tak, ako ho naplánovala vláda. Privatizačná stratégia námornej spoločnosti sa v súčasnosti stále reviduje v Rade ministrov. Do pristúpenia sa musí ukončiť rozdelenie národnej elektrárenskej spoločnosti a Bulgargasu, ako aj liberalizácia trhu so zemným plynom a elektrickou energiou. Treba pokračovať v snahe o zlepšenie finančnej situácie železničných spoločností. Podnikateľské prostredie Správa z mája 2006 konštatovala, že je potrebné ďalšie zlepšenie fungovania justičného systému a ďalšie zmiernenie regulačného zaťaženia podnikateľov. Mierny pokrok sa dosiahol v týchto oblastiach. V máji bol do parlamentu predložený návrh občianskeho súdneho poriadku. Taktiež v máji sa prijali zmeny a doplnenia právnych predpisov v oblasti platobnej neschopnosti. V júni rada pre hospodársky rast prijala akčný plán lepšej regulácie, ktorý zahŕňa prehľad v súčasnosti platných najproblémovejších predpisov. Treba však ešte vyriešiť niektoré neuzavreté otázky. Je potrebné úplne implementovať zákon o obchodnom registri a úplne sprevádzkovať elektronický obchodný register. Musí sa pokračovať v úsilí o zmiernenie regulačného zaťaženia a zamerať sa najmä na tie predpisy, ktoré predstavujú pre podnikanie najväčšie prekážky. Hodnotenie regulačného zaťaženia treba implementovať oveľa systematickejšie. Fungovanie administratívneho a justičného systému treba ďalej skvalitňovať. Flexibilita trhu práce V správe z mája 2006 sa konštatovalo, že regulačný rámec trhu práce musí byť flexibilnejší. Určitý pokrok sa dosiahol v týchto oblastiach. Zmeny a doplnenia zákonníka práce z mája umožnili trocha flexibilnejšiu úpravu pracovného času. Maximálny týždňový pracovný čas zamestnancov pracujúcich na základe osobitných zmlúv o vykonaní doplnkových prác sa zvýšil na 48 hodín. Ak títo zamestnanci písomne súhlasia, môžu pracovať aj dlhšie. Okrem toho sa v niektorých prípadoch maximálne referenčné obdobie na výpočet priemernej dĺžky týždňového pracovného času predĺžilo na šesť mesiacov. Treba však ešte vyriešiť niektoré neuzavreté otázky. Ustanovenia zákonníka práce o pracovnom čase a práci na dobu určitú sú naďalej relatívne prísne. Bežná práca nadčas je principiálne naďalej zakázaná, s výnimkou určitých konkrétnych prípadov. Príplatky za dosiahnutý služobný vek sa stále neintegrovali do bežných mzdových tried. Na riešenie problémov na trhu práce je naďalej nevyhnutná komplexná reforma vzdelávacieho systému. 2.3. Kritériá acquis V tomto oddiele sa v dvoch kategóriách hodnotí vývoj v tých oblastiach acquis , ktoré si podľa správy z mája 2006 vyžadovali zvýšené úsilie. - Po prvé, oblasti, v ktorých sa dosiahol výrazný pokrok a v ktorých je za predpokladu, že sa udrží súčasná dynamika, príprava Bulharska na správnej ceste. - Po druhé, oblasti, v ktorých sa vyžaduje ďalší pokrok a prípravy Bulharska by mali pokračovať. 2.3.1. Oblasti, v ktorých sú prípravy na správnej ceste Kapitola 2 Voľný pohyb osôb V oblasti vzájomného uznávania odborných kvalifikácií sa v júli 2006 zmenil a doplnil zákon o zdravotnej starostlivosti a pokračuje posilňovanie administratívnych kapacít, pokiaľ ide o odbornú prípravu a ďalší rozvoj vhodných administratívnych štruktúr. Pokrok sa zaznamenal aj v oblasti zdravotníckych profesií (lekári, všeobecné zdravotné sestry, stomatológovia, farmaceuti a pôrodné asistentky), ako aj v koordinácii odbornej prípravy a automatickom vzájomnom uznávaní kvalifikácií v oblastiach, pre ktoré sa v auguste 2006 prijali nariadenia. Bulharsko musí zabezpečiť riadnu implementáciu uvedených právnych predpisov. Kapitola 3 Sloboda poskytovať služby V oblasti bankovníctva sa v júli 2006 prijal zákon o doplnkovom dohľade nad finančnými konglomerátmi a zákon o úverových inštitúciách. Zákon o ochrane bankových vkladov sa zmenil a doplnil taktiež v júli 2006. Bulharsko musí ešte dokončiť transpozíciu nových pravidiel EÚ v oblasti kapitálových požiadaviek pre úverové inštitúcie a investičné spoločnosti. V oblasti investičných služieb a trhov s cennými papiermi rada v júli 2006 schválila zmeny a doplnenia zákona o verejnej ponuke cenných papierov a zákona o obchodovaní osôb s prístupom k dôverným informáciám a o manipulácii trhu s cennými papiermi a predložila ich na schválenie parlamentu. V oblasti informačnej spoločnosti sa prijal zákon o elektronickom obchode. Bulharsko značne pokročilo v oblasti bankovníctva, investičných služieb a trhov s cennými papiermi, ako aj v oblasti informačnej spoločnosti. Kapitola 7 Poľnohospodárstvo Bulharsko napredovalo aj v niektorých oblastiach poľnohospodárstva. Pokrok sa dosiahol, pokiaľ ide o zriadenie platobnej agentúry , informovanosť a odbornosť v oblasti obchodných mechanizmov a o zriadenie organizácií spoločného trhu s vínom a alkoholom, hovädzím mäsom a mliekom . Podobne sa výrazný pokrok dosiahol vo veterinárnom sektore, najmä čo sa týka obchodu so živými zvieratami a živočíšnymi produktmi , spoločných opatrení vrátane zoonóz a dobrých životných podmienok zvierat . V poslednej menovanej oblasti prebiehajú podrobné analýzy zamerané na presadzovanie noriem EÚ. Vypracovali sa príslušné projekty pomoci zo Spoločenstva. Bulharsko v uvedených oblastiach dosiahlo značný pokrok. Kapitola 8 Rybné hospodárstvo Pokiaľ ide o inšpekcie a kontroly , právne požiadavky EÚ súvisiace s registráciou úlovku a vedením lodných denníkov sa transponovali a presadzujú sa. V súvislosti s riadením zdrojov a flotily sa výrazný pokrok dosiahol v satelitnom systéme monitorovania rybárskych plavidiel, ktorý by mal byť do pristúpenia funkčný pre všetky príslušné plavidlá. Čo sa týka príprav účasti Bulharska na štrukturálnych opatreniach EÚ pre fondy rybného hospodárstva a na trhovej politike , Bulharsko uskutočnilo výrazné kroky na zlepšenie administratívnych kapacít a vzťahov s rybným priemyslom. Okrem toho sa Komisii predložil návrh národného strategického plánu. Kapitola 9 Doprava V oblasti námornej dopravy je badateľný určitý pokrok. V auguste sa do parlamentu predložila aktualizovaná stratégia privatizácie spoločnosti Navybulgar. Pokiaľ nebude nezávislosť inšpekcií garantovaná ukončením privatizačného procesu, všetky inšpekcie, okrem previerok podľa Medzinárodného kódexu pre bezpečnosť lodí a prístavov a Medzinárodného kódexu pre bezpečné riadenie, ako aj vydávanie dokladov o spoľahlivom zložení posádky lodí budú uskutočňovať klasifikačné spoločnosti. Do pristúpenia môžu tieto inšpekcie vykonávať len klasifikačné spoločnosti uznané EÚ. Kapitola 10 Dane Bulharsko dosiahlo výrazný pokrok v oblastiach dane z pridanej hodnoty (DPH). V oblasti DPH sa v júli 2006 prijal nový zákon o DPH. Obsahuje najmä ustanovenia o transpozícii vnútorného režimu Spoločenstva. V oblasti počítačového prepojenia Bulharsko značne pokročilo a malo by pokračovať v snahách o včasné ukončenie prípravy DPH v rámci systému E-služieb. Kapitola 13 Zamestnanosť a sociálna politika Bulharsko dosiahlo značný pokrok v oblasti pracovného práva . V máji 2006 sa v súlade s acquis novelizoval zákonník práce, najmä pokiaľ ide o smernice o kolektívnom prepúšťaní, prevode podnikov, práci na čiastočný úväzok, práci na dobu určitú, platobnej neschopnosti zamestnávateľa, pracovnom čase, písomných informáciách o individuálnych pracovných podmienkach a o ochrane mladých ľudí pri práci. Prijali sa tiež ďalšie zákony zamerané na transponovanie smernice o vysielaní pracovníkov a smerníc, ktoré dopĺňajú zákony o európskej spoločnosti a o európskom družstve, ďalej smernice o informáciách a konzultáciách a smernice o európskych podnikových radách. Väčšina nedostatkov sa teda odstránila. Administratívne kapacity a mechanizmy vnútornej kontroly inšpektorátu práce však treba ďalej rozšíriť, aby bolo možné zabezpečiť účinné, spravodlivé uplatňovanie acquis v tejto oblasti. Významný pokrok sa dosiahol v príprave na riadenie Európskeho sociálneho fondu (ESF) , najmä vo vzťahu k odbornej príprave štátnych zamestnancov a ďalšiemu prijímaniu pracovníkov. Kapitola 21 Regionálna politika Pokiaľ ide o inštitucionálne štruktúry (administratívne kapacity), Bulharsko dosiahlo značný pokrok v oblasti pokračujúcej implementácie plánov zamestnávania v rôznych príslušných orgánoch. Rast miezd štátnych zamestnancov, ktorí sa podieľajú na spravovaní fondov EÚ, umožnil prijatie kvalifikovaného personálu. Na zaistenie účinnej implementácie štrukturálnych fondov sa zorganizovala rozsiahla odborná príprava. V oblasti monitorovania a hodnotenia sa vďaka ukončeniu základného pilotného systému pre informačný systém riadenia dosiahol značný pokrok. Začala sa úvodná odborná príprava a vypracoval sa komplexný vzdelávací program pre všetkých konečných užívateľov. V mnohých riadiacich orgánoch sa zriadili hodnotiace útvary. Rozširovanie kapacít na všetkých úrovniach sa však bude musieť posilniť, aby sa zaistila úplná absorpcia fondov EÚ, pričom sa dodrží acquis . Okrem toho bude treba veľkú pozornosť venovať postupom výberu projektov a ich implementácii. Kapitola 22 Životné prostredie Bulharsko dosiahlo značný pokrok v oblasti jadrovej bezpečnosti a ochrany pred žiarením . Stúpol počet pracovníkov úradu pre jadrovú reguláciu a zamestnali sa experti zodpovední za aspekty súvisiace s ohrozením zdravia. Kapitola 23 Ochrana spotrebiteľa a zdravia V tejto kapitole sa dosiahol významný pokrok. Zosúladenie bulharských právnych predpisov s acquis v oblasti opatrení vzťahujúcich sa na bezpečnosť a opatrení nevzťahujúcich sa na bezpečnosť výrazne pokročilo vďaka prijatiu zákona o spotrebiteľských úveroch a zmien a doplnení zákona o ochrane spotrebiteľa. Nová sekundárna legislatíva zahŕňa podporný mechanizmus pre spotrebiteľské organizácie a povinné pravidlá pre komisiu pre ochranu spotrebiteľa. Návrh zákona o poskytovaní finančných služieb spotrebiteľom na diaľku sa vypracoval, stále však nebol schválený bulharskou vládou a prijatý v parlamente. Uskutočnilo sa ďalšie prijímanie a odborná príprava pracovníkov orgánu zodpovedného za tvorbu politiky a orgánov na jej presadzovanie. Zriadením komisie pre ochranu spotrebiteľa (KOS) a rady pre koordináciu a výmenu informácií sa zlepšil dohľad nad trhom . Rada zodpovedá za koordináciu medzi KOS a ďalšími tromi hlavnými orgánmi dohľadu nad trhom. Aktívna účasť v systéme rýchleho varovania pre nepotravinárske výrobky EÚ a intenzívnejšie inšpekcie s nadväzujúcimi administratívnymi opatreniami svedčia o primeranom dohľade nad trhom. 12 % všetkých vykonaných inšpekcií viedlo k vydaniu administratívneho aktu alebo v ôsmich prípadoch k stiahnutiu výrobkov z trhu. Po vytvorení účinného spotrebiteľského hnutia sa jedenástim bulharským spotrebiteľským organizáciám poskytli finančné zdroje a zabezpečila sa dôsledná odborná príprava ich pracovníkov. Po podpísaní memoranda o spoločných postupoch s KOS sa tieto MVO formálne podieľajú na dohľade nad trhom. Začala sa kampaň, ktorá informuje verejnosť o cieľoch a mechanizmoch ochrany spotrebiteľa. Kapitola 24 Spolupráca v oblasti spravodlivosti a vnútorných záležitostí V oblasti azylovej politiky sa primerane posilnili administratívne kapacity úradu pre utečencov. V oblasti justičnej spolupráce v otázkach občianskeho a trestného práva sa ratifikovala dohoda o privilégiách a imunite Medzinárodného trestného tribunálu a Dohovor Rady Európy o predchádzaní terorizmu. Pokiaľ ide o kvalitu medzinárodnej justičnej spolupráce v trestných veciach, v júli 2006 sa prijal zákon o uzákonení, prijatí a výkone rozhodnutí o zmrazení majetku alebo zadržaní dôkazov, ktoré vydali členské štáty EÚ. Bulharsko v týchto oblastiach dosiahlo značný pokrok. 2.3.2. Oblasti, v ktorých sa vyžaduje ďalší pokrok Kapitola 3 Sloboda poskytovať služby V oblasti poistenia boli v júni 2006 prijaté zmeny a doplnenia zákona o poisťovníctve ustanovujúce povinné zaistenie, ktoré musí schváliť garančný fond. V Bulharsku však stále premáva veľa vozidiel s neplatnými evidenčnými číslami. Zatiaľ sa neuskutočnil program garančného fondu v oblasti zaistenia. Hlavným problémom ostáva podpis viacstrannej dohody pod záštitou Rady kancelárií, ako aj dohody medzi kompenzačnými orgánmi a garančnými fondmi, s cieľom umožniť bulharským vozidlám jazdiť v EÚ bez hraničnej kontroly povinného zmluvného poistenia motorového vozidla (PZPMV) a zabezpečiť úplnú uplatniteľnosť štvrtej smernice o poistení motorových vozidiel. Preto hrozí riziko, že sa hraničná kontrola PZPMV bulharských vozidiel bude vyžadovať aj po pristúpení a že kompenzačné orgány nebudú obetiam dopravných nehôd poskytovať odškodnenie, alebo ho budú poskytovať iba čiastočne, ako sa uvádza v článku 6 uvedenej smernice. Vychádzajúc z pokroku, ktorý sa dosiahol od mája 2006, prípravy Bulharska by v oblasti poistenia mali pokračovať aj v zostávajúcich mesiacoch. Pokiaľ ide o ochranu osobných údajov , právne predpisy Bulharska stále nie sú zosúladené s acquis . Zmeny a doplnenia zákona o ochrane osobných údajov sa stále pripravujú a doposiaľ sa neukončilo prijímanie ďalších pracovníkov komisie na ochranu údajov. Treba vyriešiť nedostatočnú rozpočtovú nezávislosť a fungovanie systému registrácie a oznamovania údajov. Je potrebné rozšíriť činnosti súvisiace s presadzovaním a riešením sťažností a dozorný orgán musí podniknúť účinné kroky pri určovaní využitia prostriedkov a právomocí, ktoré už má k dispozícii. Kapitola 4 Voľný pohyb kapitálu V oblasti prania špinavých peňazí sa dosiahol pokrok v súvislosti so zmenami a doplneniami zákona o opatreniach proti praniu špinavých peňazí, ktoré vo veľkej miere odzrkadľujú požiadavky druhej smernice EÚ o boji proti praniu špinavých peňazí, a v súvislosti so zosúladením bulharských právnych predpisov s revidovanými odporúčaniami finančnej akčnej jednotky na boj proti praniu špinavých peňazí a financovaniu terorizmu. Bulharsko musí demonštrovať svoju schopnosť dosiahnuť konkrétne výsledky v oblasti presadzovania práva a stíhania prípadov prania špinavých peňazí. ( Pozri tiež kapitolu 1.2. ) Kapitola 5 Obchodné právo Bulharsko pokročilo v oblasti ochrany práv duševného a priemyselného vlastníctva (PDV) . Zmeny a doplnenia zákona o patentoch sa prijali v júli 2006 a zmeny a doplnenia zákona o obchodných značkách a zemepisných označeniach a zákona o priemyselnom dizajne sa prijali v auguste 2006. V máji sa v spolupráci so Svetovou organizáciou duševného vlastníctva a Európskou komisiou zorganizovala v Ruse významná konferencia zameraná na informovanosť. Národná kampaň na zvýšenie informovanosti verejnosti začala v elektronických médiách v auguste 2006. Rada na ochranu PDV sa stretla dvakrát. Uskutočnili sa tiež stretnutia s priemyselnými združeniami pôsobiacimi v oblasti duševného vlastníctva. Na príslušných ministerstvách, patentovom úrade, ako aj pre prokurátorov a colníkov sa organizovala odborná príprava. Naďalej hrozí trestná činnosť súvisiaca s PDV, pričom pre Bulharsko predstavuje skutočný problém. V krajine by sa malo zabezpečiť, aby používatelia chránených skutočností, ako sú prevádzkovatelia káblových rozvodov, dodržiavali svoju povinnosť platiť licenčné poplatky. Čo sa týka aktuálnych zmien a doplnení bulharského patentového zákona, obavy vzbudzujú niektoré úpravy, ktoré vedú k skráteniu lehôt v systéme dočasnej ochrany farmaceutických výrobkov. To do istej miery obmedzilo nadobudnuté práva. Kapitola 7 Poľnohospodárstvo Pokiaľ ide o systém veterinárnej kontroly na vnútornom trhu , Bulharsko musí ešte dokončiť infraštruktúru (miesta hraničnej kontroly) a postupy kontroly živých zvierat a výrobkov živočíšneho pôvodu pochádzajúcich z tretích krajín, zaviesť účinný systém kontroly účasti na vnútornom trhu a preukázať databázy na identifikáciu, registráciu a kontrolu pohybu príslušných druhov živého dobytka (sledovateľnosť) fungujúce v reálnom čase, online a pre mnohých užívateľov. Aby sa zaistilo, že sa v krajine nevyskytuje klasický mor ošípaných, potrebné sú opatrenia na kontrolu chorôb zvierat . Konečne, čo sa týka verejného zdravia , Bulharsko musí ešte zaviesť rozdeľovanie vyhovujúceho surového mlieka medzi mliekarenskými prevádzkami v mliekarenskom sektore. Kapitola 9 Doprava V oblasti leteckej dopravy spoločné inšpekcie Európskej agentúry pre bezpečnosť letectva (EASA) a Združených leteckých úradov (JAA) zistili závažné a pretrvávajúce nedostatky v administratívnych kapacitách bulharského úradu civilného letectva, ktoré sú potrebné na zabezpečenie nevyhnutnej kontroly bezpečnosti, implementovanie požiadaviek Spoločenstva, pokiaľ ide o certifikovanie, letovú spôsobilosť a údržbu lietadiel, a na zabezpečenie toho, aby veľká letka naprojektovaná v Spoločenstve nezávislých štátov spĺňala tieto požiadavky. Aby Bulharsko spĺňalo príslušné bezpečnostné pravidlá EÚ pre letectvo, na odstránenie všetkých bezpečnostných nedostatkov musí naliehavo predložiť nápravný akčný plán a zaviesť ho v prísne vymedzenom časovom pláne v úzkej spolupráci a s podporou EASA. EASA potom bude musieť pred pristúpením Bulharska overiť implementáciu tohto plánu vo forme ďalšej inšpekcie. Kapitola 10 Dane V oblastiach priamych daní a vzájomnej pomoci sa nezaznamenal žiadny pokrok, keďže parlament stále neprijal príslušné právne akty. Bulharsko ešte musí zrušiť bezcolné obchody pre cestujúcich vstupujúcich do krajiny. Kapitola 13 Sociálna politika a zamestnanosť Pokiaľ ide o verejné zdravie , pripravuje sa ďalšie zosúladenie právnych predpisov v oblasti krvi a výrobkov z krvi, ako aj tkanív a buniek, čím sa ukončí zosúlaďovanie s acquis . Požiadavky EÚ na sledovateľnosť a oznamovanie závažných nežiadúcich reakcií a udalostí sa transponovali. Mierne sa posilnili administratívne kapacity príslušných výkonných orgánov. Prebiehajú pravidelné inšpekcie súčasnej siete špecializovaných inštitúcií, na ktoré podľa potreby nadväzujú administratívne akty alebo sankcie. Pokiaľ ide o dostupnosť zdravotnej starostlivosti a starostlivosť o deti, starých ľudí a osoby so zdravotným postihnutím, stále je potrebné značné úsilie na zaistenie lepších životných podmienok v zariadeniach, na zníženie miery inštitucionalizácie a na realizáciu opatrení ustanovených v „Národnom akčnom pláne implementácie politiky duševného zdravia v Bulharsku na roky 2004 – 2012“. Napriek určitému pokroku, ktorý sa od mája 2006 dosiahol v oblasti sociálneho dialógu , bipartitný dialóg sa neposilnil dostatočne a nevyriešená ostáva taktiež potreba väčšej tvorby kapacít. Kritériá zastúpenia treba uplatňovať pri všetkých organizáciách sociálnych partnerov nestranne. Účasť na tripartitnom dialógu je potrebné obmedziť na organizácie sociálnych partnerov so sociálnym mandátom. V tejto oblasti musí Bulharsko svoje prípravy zintenzívniť. V oblasti sociálneho začlenenia treba riešiť ešte niekoľko otázok. Bulharsko musí pokračovať v analytickej práci a rozvoji sociálnej štatistiky o chudobe a sociálnom vylúčení v súlade s ukazovateľmi EÚ o sociálnom začlenení. Je potrebné pokračovať v snahe o zlepšenie situácie ohrozených skupín, najmä Rómov, a naďalej podporovať ich úplné začlenenie do spoločnosti. Bulharsko dosiahlo určitý pokrok v oblasti antidiskriminácie . Musia sa však zlepšiť administratívne kapacity komisie pre ochranu pred diskrimináciou. Úsilie na zabezpečenie účinnej implementácie rámcového programu na rovnoprávne začlenenie Rómov do bulharskej spoločnosti nie je dostatočné. Kapitola 14 Energetika V oblasti hospodárskej súťaže a vnútorného trhu s energiou sa dosiahol malý pokrok. Úplné otvorenie trhu s elektrickou energiou a zemným plynom napreduje, avšak na ukončenie reštrukturalizácie elektrární NEK a plynární Bulgargas je potrebné ďalšie úsilie. Bulharsko musí do pristúpenia taktiež zrušiť existujúce monopoly v oblasti dovozu a vývozu, ako sa to upravuje v jeho zákone o energetike. Určitý pokrok sa zaznamenal v oblasti jadrovej energie a jadrovej bezpečnosti . Bulharské orgány pripravili prijateľnú stratégiu odstavenia jadrovej elektrárne Kozloduj, aby splnili svoj záväzok skorého uzavretia a postupného odstavovania jej 1. až 4. bloku. Musí sa však pokračovať v úsilí implementovať navrhnuté opatrenia. Treba ešte dokončiť prevádzkové a administratívne opatrenia potrebné na implementáciu tejto stratégie, najmä schválenie zmeny licencie pre 1. a 2. blok jadrovým regulačným orgánom, ktoré by umožnilo prípravné činnosti na odstavenie a rozobratie, ako aj vydanie licencie „nulovej energie“ pre 3. a 4. blok. Sú potrebné na postupnú implementáciu revidovanej stratégie, ktorá zaručí nezvratné uzavretie všetkých štyroch blokov tejto jadrovej elektrárne. Kapitola 15 Priemyselná politika V oblasti privatizácie a reštrukturalizácie sa dosiahol pokrok. (Pozri tiež oddiel o ekonomike.) Pokiaľ však ide o reštrukturalizáciu oceliarstva, dosiahnutý pokrok bol malý. Bulharsko požiadalo o predĺženie reštrukturalizačného obdobia do roku 2008. Prijalo predĺženie možnosti požadovať vrátenie štátnej pomoci do roku 2008, ak sa nesplnia podmienky. Kapitola 19 Elektronická komunikácia a informačné technológie Stále treba vyriešiť niektoré kľúčové otázky v oblasti elektronickej komunikácie a informačných technológií . Naďalej prebieha proces prijímania nových primárnych právnych predpisov, ktorým sa transponuje acquis z roku 2002, a nadväzných sekundárnych právnych predpisov. Doposiaľ neboli zavedené primerané regulačné opatrenia o veľkoobchodných cenách mobilných operátorov a neuplatňuje sa efektívne nákladové účtovníctvo. Tieto opatrenia zabezpečujú presnosť a spravodlivosť, čo sa týka povinností v oblasti cien za prepojenie, rozdelenie, prístup a maloobchodné hlasové služby. Okrem toho by mal štátny regulačný orgán mať väčšie kapacity a úplnú nezávislosť pri plnení svojich regulačných povinností. Prípravy Bulharska, ktoré sú zamerané na dosiahnutie súladu s regulačným rámcom EÚ do pristúpenia, sú naďalej nedostatočné. Kapitola 21 Regionálna politika a koordinácia štrukturálnych nástrojov Plánovanie napreduje podľa harmonogramu. Pokiaľ však ide o vytvorenie primeranej zásoby dobre pripravených projektov, vyžaduje sa väčší pokrok. Bulharsku hrozí riziko, že po vstupe nebude mať pripravené dostatočné množstvo projektov, preto sa môže stať, že nebude schopné úplne absorbovať finančné prostriedky, ktoré má pridelené v rámci štrukturálnych fondov. Výsledky súvisiace so zavedením a fungovaním vhodného a účinného systému finančného riadenia a kontroly ešte treba potvrdiť, najmä pokiaľ ide o útvary vnútorného auditu, ktoré vykonali neúplnú prácu a nedosiahli primeraný štandard. Pokrok sa dosiahol pri prijímaní a odbornej príprave pracovníkov, komplexné plány prijímania a odbornej prípravy sa však musia dokončiť. Procesné príručky sú dostupné len vo forme návrhu. Tieto príručky treba urýchlene dokončiť a vykonať odbornú prípravu zameranú na ich obsah. Je potrebné otestovať postupy a zviesť ich do bežnej praxe. Hoci sa skupiny pre kontrolu ex ante zriadili vo všetkých riadiacich orgánoch, v tejto súvislosti ešte treba preukázať riadnu implementáciu postupov verejného obstarávania. Kapitola 22 Životné prostredie Pokiaľ ide o verejnú informovanosť a účasť v oblasti integrovanej prevencie a kontroly znečisťovania (IPPC) a programu NATURA 2000 v oblasti horizontálnej legislatívy , neprijali sa žiadne osobitné opatrenia. Vyčlenili sa finančné prostriedky na vytvorenie verejne dostupného registra posudzovania vplyvu na životné prostredie. Register však ešte nebol zriadený. V oblasti odpadového hospodárstva sa dosiahol malý pokrok pri prijímaní pracovníkov na regionálnej úrovni. Vývoju integrovanej siete zariadení na likvidáciu odpadu sa nevenuje pozornosť. Čo sa týka kvality vody , treba prijať zmeny a doplnenia vodohospodárskeho zákona, aby sa úplne zosúladil s rámcovou smernicou EÚ o vode. Pretrvávajú však určité obavy. Potrebné je dosiahnuť taktiež ďalšie posilnenie administratívnych kapacít najmä na regionálnej úrovni z hľadiska ľudských zdrojov, laboratórií a prístrojového vybavenia. Pokiaľ ide o IPPC a riadenie rizika , dosiahol sa pokrok. Celkový počet integrovaných povolení doteraz narástol na 108 z celkového počtu 230 povolení, ktoré sa majú udeliť do konca októbra 2007. V prípade ostatných zariadení sú postupy otvorené. Proces vydávania zvyšných povolení a presadzovanie všetkých povolení však musí pokračovať, aby sa tento proces uzavrel načas. Pokiaľ ide o kvalitu ovzdušia , transpozícia zaostáva. Na transponovanie zvyšných smerníc o ovzduší (voľné ovzdušie, vnútroštátne limity znečistenia, obchodovanie s emisnými kvótami, obsah síry v kvapalných palivách) treba vynaložiť zvýšené úsilie. Pokiaľ ide o napredovanie v implementácii opatrení v týchto oblastiach podľa časového plánu, je potrebné značné úsilie. Kapitola 24 Spolupráca v oblasti spravodlivosti a vnútorných záležitostí Pokrok sa zaznamenal pri prípravách na uplatňovanie schengenského acquis a správy budúcej vonkajšej hranice EÚ . Po implementovaní stratégie a akčného plánu integrovanej správy hraníc sa v hraničnom pásme v máji 2006 rozmiestnili vyšetrovacie skupiny a v júni 2006 sa zaviedli spoločné mobilné skupiny colnej a hraničnej polície. V súčasnosti pôsobí 13 takýchto skupín. V júni 2006 Bulharsko prijalo akčný plán na prípravu pripojenia sa k systému SIS II v neskoršej etape po pristúpení. Prípravy na vstup do Schengenu po pristúpení k EÚ vo všeobecnosti prebiehajú, Bulharsko však bude musieť preukázať aj v praxi, že jeho prípravy sa plne sústreďujú na SIS II a nie na SIS I+. Pokračovalo prijímanie ďalších pracovníkov: prijalo sa 137 z ďalších 200 pracovníkov hraničnej polície plánovaných na rok 2006. V júli 2006 sa ako pilotný projekt na bulharsko-tureckom hraničnom priechode Lesovo zaviedla zásada „platby pri jednom okienku“, treba ju však rozšíriť po celých hraniciach Bulharska, aby sa predišlo korupčným praktikám na hraniciach. V auguste 2006 sa podpísala dohoda o spolupráci medzi bulharskou hraničnou políciou a Európskou agentúrou pre riadenie operačnej spolupráce na vonkajších hraniciach členských štátov Európskej únie FRONTEX. Taktiež v auguste sa podpísala dohoda o režime na štátnych hraniciach, spolupráci a vzájomnej pomoci v pohraničných záležitostiach s Rumunskom. V období medzi májom a septembrom 2006 bolo na bulharských štátnych hraniciach zadržaných 220 osôb a na hraničných priechodoch nebol povolený vstup do krajiny 499 osobám. Bulharské hranice sú naďalej nechránené, pokiaľ ide o obchodovanie s ľuďmi a tovarom, preto by sa malo pokračovať v investovaní do moderného vybavenia a kvalitnej odbornej prípravy pracovníkov s cieľom zabezpečiť vysokú úroveň kontroly. V oblasti boja proti drogám sa neposilnili administratívne kapacity národného koordinačného centra v rámci Európskeho monitorovacieho centra pre drogy a drogové závislosti. Z hľadiska pašovania drog Bulharsko zostáva dôležitou tranzitnou krajinou. Významnou úlohou naďalej zostáva účinná implementácia protidrogových opatrení. Od mája 2006 bolo na bulharských hraniciach zadržaných takmer 180 kg heroínu, 30 kg hašiša a viac ako 200 kg amfetamínov, ako aj malé množstvá marihuany, extázy a kokaínu. Informácie o ochrane údajov sa nachádzajú v kapitole 3. Kapitola 28 Finančná kontrola Pokiaľ ide o ochranu finančných záujmov EÚ , určité zlepšenie sa zaznamenalo v boji proti podvodom. Stratégia boja proti podvodom a jej akčný plán sa zlepšili a do praxe sa už zaviedli ich opatrenia. V júli sa v rámci AFCOS zriadila nová centrálna jednotka s cieľom zlepšiť kapacity na koordináciu príslušných vnútroštátnych orgánov a spoluprácu s OLAF v boji proti podvodom a pri ochrane finančných záujmov EÚ. Riadne fungovanie centrálnej jednotky a úplná spolupráca príslušných vnútroštátnych orgánov v rámci tejto štruktúry bude musieť zabezpečovať účinnú ochranu finančných záujmov EÚ. 3. PREKLAD ACQUIS DO BULHARSKÉHO JAZYKA Bulharsko ešte musí preložiť približne 1,4 % (okolo 1 360 strán) a zrevidovať približne 16 % (okolo 15 000 strán) acquis . Po zohľadnení situácie v ostatných etapách prípravy (korektúra, opravy, finalizácia právnymi korektormi v inštitúciách) to znamená, že pre osobitné vydanie Úradného vestníka, ktoré má vyjsť odo dňa pristúpenia, ešte nie je pripravených približne 51 % celkového počtu strán (teda asi 48 000 strán). Dokončenie prekladu a revízie acquis pred pristúpením je maximálne dôležité na zaistenie právnej istoty sekundárnych právnych predpisov. Vyzývame Bulharsko, aby zintenzívnilo svoje úsilie pri dosahovaní tohto cieľa. PRÍLOHA RUMUNSKO 1. OTÁZKY ZDÔRAZNENÉ V ZÁVERE SPRÁVY Z MÁJA, KTORÉ SI VYžADOVALI ďALšIE OPATRENIA 1.1. Politické kritériá Justičný systém V oblasti reformy justičného systému sa dosiahol ďalší pokrok. Pokračovala implementácia národnej stratégie a akčného plánu reformy súdnictva. V máji 2006 sa prijal zákon o mediácii, v ktorom sa upravuje systém alternatívneho riešenia sporov. Na kontrolu implementácie tohto zákona sa zriadi mediačná rada. Ministerstvo spravodlivosti, Vyššia sudcovská rada, sudcovia a prokurátori z praxe, právnici a zahraniční experti začali s dôkladným skúmaním občianskeho zákonníka a trestného zákonníka, ako aj oboch ich procesných poriadkov. Tento proces by sa mal ukončiť v treťom štvrťroku 2007. Počet prípadov, ktoré sa majú prejednať v občianskoprávnej sekcii najvyššieho súdu, sa znížil z 6 126 na konci februára 2006 na 5 160 v septembri. V júli 2006 sa funkcie vzdal generálny prokurátor Rumunska, spolu s predstaviteľmi rumunskej informačnej služby, zahraničnej informačnej služby a generálneho riaditeľstva pre vyšetrovanie a vnútornú ochranu, po tom ako osoba obžalovaná z terorizmu zmizla a následne unikla z krajiny. Justiční inšpektori začali predbežné vyšetrovanie konania zainteresovaných prokurátorov a sudcov. Vyššia sudcovská rada (CSM) začala podľa zložitosti zoraďovať rôzne druhy prípadov, ktorými sa súdy zaoberajú, a merať priemerný čas, ktorý sa im venoval, aby pomohla súdom pri efektívnejšom riadení ľudských zdrojov v justičnom systéme. Na 17 súdoch sa začal pilotný projekt, v rámci ktorého dodatočné administratívne práce, ktoré v súčasnosti vykonávajú sudcovia, budú môcť vykonávať úradníci, aby sa znížilo pracovné zaťaženie sudcov. V júni CSM navrhla skvalitnenie právnych predpisov o disciplinárnych sankciách pre sudcov. Má za cieľ zabezpečiť, aby sudcovia, ktorých vyšetrujú, nemohli odísť do predčasného dôchodku, a tak sa vyhli sankciám, alebo nemohli pokračovať v rozhodovaní prípadov, ak CSM prijala prvotné rozhodnutie pozbaviť ich funkcie. Akčný plán CSM sa implementuje v súlade s harmonogramom a vykonali sa tieto opatrenia: po prvé, prijali sa interné pravidlá, ktoré zabraňujú členom rady hlasovať v disciplinárnych veciach, ktoré sa týkajú súdu alebo prokuratúry; po druhé, podnikli sa kroky na zaistenie konzistentnejšieho výkladu a uplatňovania práva; po tretie, ustanovili sa objektívnejšie kritériá kariérneho postupu sudcov a prokurátorov; a po štvrté, zaviedli sa nové objektívne kritériá prijímania pracovníkov inšpekčného odboru a uplatnili sa pri výbere troch nových justičných inšpektorov. V máji 2006 parlament ratifikoval zmluvu na modernizáciu 25 súdov. V auguste sa znova otvoril Justičný palác v Bukurešti a v súčasnosti je sídlom bukureštského odvolacieho súdu a miestneho súdu. Pokračovalo zavádzanie moderných informačných technológií a komunikačného zariadenia v justičnom systéme a do júla 2006 boli všetky súdy napojené na spoločnú bezpečnú sieť. Teraz prebieha rozširovanie tejto siete na všetkých prokuratúrach. Softvér pre systém dokumentácie a riadenia prípadov je funkčný na 152 z 237 rumunských súdov a na 40 z 235 prokuratúr. Na 82 % súdov a 90 % prokuratúr sa zaviedli miestne počítačové siete LAN. Od júla 2006 majú všetky súdy a prokuratúry prístup online k právnym predpisom a súdnym prípadom. Pretrvávajú však určité obavy. Ešte stále nie je úplne zabezpečený jednotný výklad a uplatňovanie práva na všetkých úrovniach súdov v celej krajine. S piatimi zo štrnástich volených členov CSM sa stále spája potenciálny konflikt záujmov v oblasti inšpekcie, keďže zastávajú vedúce funkcie na súdoch alebo prokuratúrach. Objektívnosť prevažnej väčšiny súčasných inšpektorov nie je dostatočne garantovaná. Noví inšpektori by sa mali prijímať na základe nového postupu, čím by sa mal znížiť počet voľných miest a zvýšiť regionálne zastúpenie medzi inšpektormi. CSM sa doposiaľ nezaoberala tým, že neetické správanie sa jednotlivých členov CSM nepriaznivo ovplyvňuje dobré meno rady ako kolektívneho orgánu. Neprijali sa žiadne nové právne predpisy v rámci právnej pomoci. Zatiaľ nebol vymenovaný nový generálny prokurátor. Doposiaľ sa neprijali žiadne kroky na riešenie závažných nedostatkov v riadení ministerstva verejných záležitostí, ako je veľmi nerovnomerné rozdelenie práce, nedostatok príslušnej trvalej odbornej prípravy a neschopnosť zostavovať štatistiky. Túto otázku treba riešiť prioritne. Vo všeobecnosti sa pokročilo v reforme justičného systému, najmä v posilňovaní jeho administratívnych kapacít. Ďalšie úsilie je potrebné na zaistenie konzistentnejšieho výkladu a uplatňovania práva s cieľom dosiahnuť právnu istotu. Zatiaľ čo Najvyššia súdna rada začala prostredníctvom svojho novoprijatého akčného plánu riešiť niektoré kľúčové otázky, ktorým čelí justičný systém, obavy súvisiace s potenciálnym konfliktom záujmov a etikou niektorých členov rady pretrvávajú. Treba prijať aj kroky na riešenie nedostatkov v riadení ministerstva verejných záležitostí. Protikorupčné opatrenia Rumunsko dosiahlo ďalší pokrok v oblasti boja proti korupcii. Pokračovala implementácia národnej stratégie a akčného plánu boja proti korupcii. V júni 2006 sa prijali zmeny a doplnenia trestného zákonníka, ktorými sa zaviedla trestná zodpovednosť právnických osôb. V júli sa prijali nové právne predpisy, ktorými sa sprísňujú pravidlá financovania politických strán. Počet nezaujatých vyšetrovaní v prípadoch obvinenia z korupcie na najvyšších miestach a ich kvalita naďalej stúpajú. Národné protikorupčné riaditeľstvo (DNA) začalo vyšetrovať tri nové prípady korupcie na najvyšších miestach, do ktorých bol zapletený bývalý člen parlamentu, popredný predstaviteľ miestnej samosprávy a vyšší štátny úradník. DNA v prípadoch korupcie na najvyšších miestach obvinilo sedem ľudí, z ktorých boli štyria politikmi vládnucej koalície, dvaja z opozície a jeden popredný podnikateľ. DNA taktiež obvinilo päť sudcov a vedie vyšetrovanie ďalších dvoch sudcov. Od marca 2006 DNA vznieslo obvinenie spolu proti 199 podozrivým a súdy vyniesli pôvodné rozsudky proti 87 obvineným a 82 konečných odsudzujúcich rozsudkov v prípadoch, ktoré začalo DNA. Kvalita vyšetrovania DNA sa ďalej zlepšovala, ako to dokazuje opätovné otvorenie prípadov, ktoré sa uzatvorili pod predchádzajúcim vedením, a začatie nového vyšetrovania pretrvávajúcich škandálov v oblasti verejného obstarávania. Protikorupčný rámec je účinnejší a DNA iniciuje viac prípadov vyšetrovania na základe informácií poskytnutých orgánmi verejnej kontroly. V máji bolo DNA pridelených ďalších 56 pracovných miest. Generálne riaditeľstvo pre boj proti korupcii (DGA) na ministerstve verejnej správy a vnútra v súčasnosti zamestnáva 298 pracovníkov na celoštátnej a miestnej úrovni. Od mája DGA vykonalo predbežné vyšetrovanie 615 osôb a všetky tieto prípady odovzdalo príslušným prokuratúram, pričom 157 z nich viedlo k vzneseniu obvinenia. DGA taktiež vykonalo bezpečnostné previerky, ktoré na ministerstve odhalili korupciu. V máji a júni štátny colný orgán vykonal 42 kontrol svojich zamestnancov, vrátane kontrol vyplývajúcich zo sťažností verejnosti, a následne začal disciplinárne konanie voči 41 zamestnancom a jeden prípad odovzdal DNA na ďalšie vyšetrovanie trestného činu. Niekoľko spoločných akcií DGA a DNA viedlo v septembri k ďalším prípadom väzby okrem iného približne 30 colníkov a rôznych ďalších verejných činiteľov, čím sa potvrdilo nadviazanie dobrej spolupráce medzi oboma protikorupčnými orgánmi. Začali sa dve celoštátne kampane na zvýšenie informovanosti verejnosti a štátnych zamestnancov, vrátane zamestnancov súdnictva, o negatívnych dôsledkoch korupcie. Pretrvávajú však určité obavy. Je potrebná jasná politická vôľa všetkých politických účastníkov s cieľom potvrdiť udržateľnosť a nezvratnosť súčasného pozitívneho napredovania v boji proti korupcii. Počas schvaľovania návrhu zákona, ktorý sa Rumunsko zaviazalo prijať v národnej stratégii a akčnom pláne proti korupcii, došlo v parlamente k niekoľkým pokusom o obmedzenie účinnosti navrhovaného Národného bezpečnostného úradu. V parlamente taktiež došlo k pokusu o zmenu postupu menovania generálneho prokurátora Rumunska a riaditeľa Národného protikorupčného riaditeľstva, čo by spôsobilo ďalšiu právnu a inštitucionálnu neistotu v protikorupčnom rámci. Reformy, ktoré uskutočňuje ministerstvo spravodlivosti a DNA, treba doplniť trvalým úsilím ostatných výkonných orgánov, zákonodarného zboru a súdnictva. Spoluprácu medzi týmito dvoma špecializovanými trestnými orgánmi treba ďalej zlepšiť aj v prípadoch korupcie na najvyšších miestach a organizovaného zločinu. Stále sa nezabezpečilo, aby mali všetci sudcovia dostatočné odborné znalosti na vedenie komplikovaných prípadov finančnej alebo ekonomickej trestnej činnosti a boli schopní o nich rozhodovať. Doposiaľ nedošlo ku konečnému rozsudku v prípadoch korupcie na najvyšších miestach založených na novom vyšetrovaní, ktoré DNA iniciovalo v septembri 2005. Korupcia ostáva všeobecným problémom. Obzvlášť náchylné sú niektoré oblasti, ako je zdravotná starostlivosť, vzdelávanie a miestna samospráva. Vo všeobecnosti sa v boji proti korupcii dosiahol ďalší pokrok, najmä iniciovaním vyšetrovania trestnej činnosti a konečným vznesením obvinení. Ďalšie vznesenia obvinení, procesy, konečné odsúdenie a uznanie vinným, či odradzujúce rozsudky na najvyšších miestach sú potrebné na zaistenie udržateľnosti a nezvratnosti súčasného pokroku. Všetci politickí účastníci musia potvrdiť svoj záväzok seriózne a účinne bojovať proti korupcii a zabezpečiť, aby sa nikto nepovažoval byť nad zákonom. Po zriadení účinného bezpečnostného orgánu a skvalitnení spolupráce medzi prokurátormi pracujúcimi na prípadoch korupcie a organizovaného zločinu je potrebné zaistiť stabilitu právneho a inštitucionálneho protikorupčného rámca. 1.2. Kritériá acquis Akreditácia platobných agentúr V súčasnosti sa dosiahol pokrok pri zriaďovaní platobných agentúr. Dňa 15. júla sa podpísala dohoda so spoločnosťou pôsobiacou v oblasti IT o vývoji softvérových aplikácií a práce sa začali na konci júla. Pripravil sa podrobný plán práce. Nainštalovali sa ďalšie hardvérové zariadenia. Prijali sa ďalší pracovníci a začala sa ich odborná príprava. Pretrvávajú však určité obavy. Pokiaľ ide o platobné agentúry, treba vyriešiť niekoľko otázok súvisiacich s včasnou implementáciou vhodného systému IT, s primeraným personálnym a prístrojovým vybavením, kancelárskymi priestormi, ako aj s nedoriešením väčšiny riadiacich a kontrolných postupov. Vo všeobecnosti stále existuje reálne riziko, že platobné agentúry nebudú do času pristúpenia riadne fungovať. Integrovaný administratívny a kontrolný systém (IACS) Pri zriaďovaní IACS sa v súčasnosti dosiahol pokrok. Dňa 15. júla sa podpísala dohoda so spoločnosťou pôsobiacou v oblasti IT o vývoji softvérových aplikácií pre IACS a práce sa začali na konci júla. Pripravil sa podrobný plán práce a vyvinul sa modul registra poľnohospodárskych podnikov. Register poľnohospodárov obsahuje informácie o väčšine poľnohospodárov, pričom sa ďalší pokrok zaznamenal pri zavedení prepojenia medzi týmto registrom a systémom identifikácie pozemkových parciel/zemepisným informačným systémom (LPIS/GIS). Na práce súvisiace so zavedením systému LPIS/GIS sa poskytli ďalšie zdroje, čo tieto práce urýchlilo. Pretrvávajú však určité obavy. Treba ešte vyriešiť niekoľko otázok, ktoré sa týkajú včasnej implementácie riadneho systému IT pre IACS, prísneho časového plánu dokončenia systému identifikácie pozemkových parciel/zemepisného informačného systému (LPIS/GIS) a jeho kvality. Okrem toho je potrebné prijať a zaškoliť ďalších pracovníkov pre kontrolu na mieste, zakúpiť vybavenie a dokončiť pracovné príručky. Vo všeobecnosti stále existuje reálne riziko, že IACS nebude do času pristúpenia riadne fungovať. Aby sa zabezpečila funkčnosť IACS, je naďalej potrebné zvýšené úsilie, ktoré sa vynakladalo počas celého obdobia pred zavedením systému. TSE a vedľajšie živočíšne produkty Rumunsko značne pokročilo pri zbere a spracovaní uhynutých zvierat a živočíšnych produktov (TSE). Na základe verejnej súťaže sa s maďarsko-rumunským konzorciom podpísal kontrakt na zber, likvidáciu a spracovanie vedľajších živočíšnych produktov. Určila sa budúca organizácia systému likvidácie platná od januára 2007. Existujúce tri kafilérie v mestách Popesti, Coldea a Dej sa zmodernizujú, aby mohli spracovávať vedľajšie živočíšne produkty v súlade s normami EÚ. Veterinárne orgány a konzorcium sa dohodli na podrobnom programe reštrukturalizácie a mode